c: application/epub+zip

text:
Nuninyɛne
© 2014 Watch Tower Bible and Tract Society of Pennsylvania
Gyihova “Ze Bɛdabɛ Mɔɔ Bɛle Ye Ɛdeɛ La
MUKELƐ 7 • EDWƐNE: 18, 10
Gyihova Menli ‘Twe Bɛ Nwo Fi Ɛtane Nwo’
MUKELƐ 12 • EDWƐNE: 34, 29
MUKELƐ 23 • EDWƐNE: 31, 47
MUKELƐ 28 • EDWƐNE: 28, 45
▪ Gyihova “Ze Bɛdabɛ Mɔɔ Bɛle Ye Ɛdeɛ La
▪ Gyihova Menli ‘Twe Bɛ Nwo Fi Ɛtane Nwo’
Edwɛkɛ ɛhye mɔ kilehile ndelebɛbo mɔɔ wɔ 2 Temɔte 2: 19 anu la anu, na ɔmaa yɛnwu kɛzi ɔfane ninyɛne mɔɔ sisile Mosisi mekɛ zo anwo la. Sukoa kɛzi Keleseɛnema mɔɔ bɛwɔ ɛkɛ ɛnɛ kile kɛ ‘bɛle Gyihova ɛdeɛ’ na ‘bɛhwe bɛ nwo bɛvi ɛtane nwo la.’
▪ “Bɛle Me Alasevolɛ”
▪ ‘Bɛbali Me Nwo Daselɛ’
Yɛbazuzu deɛmɔti bɛfɛlɛ yɛ Gyihova Alasevolɛ la anwo wɔ edwɛkɛ ɛhye mɔ anu. Eza yɛbazuzu kɛzi yɛbɔ mɔdenle yɛdi Gyihova nee Gyisɛse anwo daselɛ kpalɛ na yɛdua ɛbɛla kpalɛ ɛbɔlɛ zo yɛwula Nyamenle nee Kelaese anyunlunyia la anwo.
3 Bɛdule Bɛ Nwo Bɛmanle Wɔ Micronesia
Ɔ NYUNLU: Mediema mraalɛ nwiɔ ɛlɛfa Duzu A Baebolo ne Kilehile Amgba A? buluku ne ali Ndebele mraalɛ nwiɔ mɔɔ bɛziezie bɛ nwo kɛmɔ bɛ maandeɛ ne de la daselɛ. Bɛde bɛ azua ne mɔ ko anyunlu. Menli mɔɔ wɔ maanle ne anu la ɛya ngyɛnu nwiɔ ala a le Ndebelema a
50,500,000
94,101
1,003
BƐTETELE Katherine wɔ United States, na mɔɔ ɔnyianle ɛvolɛ 16 la bɛzɔnenle ye kɛ Gyihova Dasevolɛ. Ɛnee ɔbɔ mɔdenle wɔ daselɛlilɛ nu noko menli ɛnva bɛ adwenle ɛngɔ Belemgbunlililɛ gyima ne azo wɔ ye azɛlɛsinli ne anu. Ɔka kɛ: “Megenga anwubielɛ mɔɔ fane menli mɔɔ yɛle asɔne kɛ Nyamenle ɛzoa awie ɛmaa ɔraboa bɛ na bɛnwu ye la. Me kunlu a anrɛɛ menyia menli zɛhae mɔ bie noko metɛnyianle bie.”
Katherine lile daselɛ ɛvolɛ dɔɔnwo wɔ ye azɛlɛsinli ne anu, na nzinlii ɔzuzule nwo kɛ ɔbadu yeahɔ ɛleka mɔɔ menli bɛadie Belemgbunlililɛ edwɛkɛ ne kpalɛ la. Ɔdwenlenle kɛzi ɔbahola yeayɛ zɔ la anwo. Ɛnee yevi ye awovolɛ ne mɔ anwo kokye ala, ɔhɔlile dapɛne nwiɔ, noko ɛnee ɔ nwo dɔ sua nu dahuu. Ɛhye mɔ amuala anzi, ɛnee ɔlɛ ɛhulolɛ ɛsesebɛ kɛ ɔbaboa menli mɔɔ kpondɛ kɛ nwu Gyihova la. Ɔzuzule ɛleka ngakyile mɔɔ ɔbahola yeadu yeahɔ ɛkɛ la anwo, na ɔhɛlɛle ɔfese ne mɔɔ wɔ Guam la ɔkpondɛle adehilelɛ. Wɔ July 2007 mɔɔ ɛnee Katherine ɛli 26 la, ɔdule ɔhɔle Saipan, bɔra bie mɔɔ wɔ Pacific Nyevile ne azo mɔɔ ɛvi ye sua zo mɔɔ kɔ ɛkɛ la ɔle mayɛlɛ 6,000 (km 10,000) la azo. Duzu a ɛvi ye ɛdulɛ ne anu ɛra a?
Katherine hɔle ye asafo fofolɛ ne anu la, yeangyɛ yɛɛ Doris, raalɛ kpanyinli bie mɔɔ yebo ɛvolɛ 40 la hanle kɛ ɔ nee ye ɛzukoa Baebolo ne a. Mɔɔ bɛzukoale Baebolo ne Kilehile buluku ne adile nsa ne mɔɔ lumua la bɛwiele la, ɛnee debie ekyi gyegye Katherine. Ɔka kɛ: “Doris le sukoavo mɔɔ bɔ mɔdenle kpalɛ na mengulo kɛ mebava ye debiezukoalɛ ne meali nwɔhoa. Metɛyɛle Baebolo ɛzukoalɛ mɔɔ le zɛhae la ɛlɛ, mete nganeɛ kɛ Doris hyia awie mɔɔ bɔ mɔdenle kpalɛ, bie a awie mɔɔ nee ye bɔ atipɛne la.” Katherine zɛlɛle Gyihova kɛ ɔboa ye ɔmaa ɔnyia awie mɔɔ fɛta la na ɔva debiezukoalɛ ne ɔwula ɔ sa nu. Ɔyɛle kɛ ɔbaha mɔɔ yezuzu nwo la yeahile Doris.
Katherine ka kɛ, “Kolaa na meabɔ Doris amaneɛ la, ɔzele me kɛ ɔkulo kɛ ɔka edwɛkɛ bie mɔɔ ɛlɛgyegye ye la ɔkile me. Mendiele ye menwiele la, menganle kɛzi Gyihova boale me manle menlile zɔhane ngyegyelɛ ne bie anwo gyima la mengilele ye. Ɔyɛle me mo.” Akee Doris hanle hilele Katherine kɛ: “Gyihova ɛlua ɛ nwo zo ɛboa me. Kenle mɔɔ lumua mɔɔ ɛrale me sua nu ɛke la, ɛnee meva dɔnehwele dɔɔnwo megenga me Baebolo ne. Ɛnee melɛsu meavɛlɛ Nyamenle kɛ ɔzoa awie mɔɔ ɔbaboa me yeamaa meade Baebolo ne abo la wɔ me nwo ɛke. Ɛkɛ ne ala a ɛbɔle me anlenkɛ ne anu a. Gyihova buale me asɔneyɛlɛ ne!” Mɔɔ Katherine ka anwubielɛ ɛhye anwo edwɛkɛ la, ɔ nye monle tetɛle. Ɔka kɛ: “Ɛnee Doris edwɛkɛ ne le me asɔneyɛlɛ ne anwo mualɛ. Gyihova manle menwunle kɛ mebahola meadoa debiezukoalɛ ne azo.”
Bɛzɔnenle Doris wɔ ɛvolɛ 2010, na kɛkala ɔlɛ Baebolo sukoavoma dɔɔnwo. Katherine ka kɛ: “Ɔyɛ me anyelielɛ kpole kɛ ɛhulolɛ mɔɔ menyianle ye mekɛ tendenle kɛ mebaboa awie mɔɔ lɛ ahonle kpalɛ meamaa yeazonle Gyihova la ɛra nu la!” Kɛkala, Katherine le adekpakyelɛ titile wɔ Pacific bɔra Kosrae azo, ɔlɛfa anyelielɛ yeazonle.
Mediema mrenya nee mraalɛ mɔɔ bɛbo ɛya ko (mɔɔ bɛli ɛvolɛ 19 kɔdwu 79) la ɛvi bɛ maanle nu ɛhɔzonle wɔ Micronesia, ɛleka mɔɔ moalɛ nwo hyia la. Erica lile ɛvolɛ 19 wɔ 2006 ne anu la, ɔdule ɔhɔle Guam. Ɔka kɛzi mediema ɛhye mɔ fa mɔdenlebɔlɛ yɛ gyima anwo edwɛkɛ la, ɔhanle kɛ: “Ɛyɛ adekpakyelɛ wɔ azɛlɛsinli mɔɔ menli lɛ ɛhulolɛ kɛ bɛbazukoa nɔhalɛ ne la anu a, ɛ nye die kpalɛ. Meyɛ Gyihova mo kɛ ɔboale me ɔmanle menyɛle gyima ɛhye a. Ɔle ɛbɛlabɔlɛ adenle mɔɔ tɛla biala a!” Ɛnɛ, Erica ɛlɛfa anyelielɛ azonle kɛ adekpakyelɛ titile wɔ Ebeye, wɔ Marshall mbɔra ne mɔ azo. Nɔhalɛ nu, maanle gyɛne zo ɛzonlenlɛ lɛ ye ngyegyelɛ. Maa yɛha nuhua nsa nee kɛzi mediema mɔɔ dule hɔle Micronesia lile nwolɛ gyima la anwo edwɛkɛ.
Ɛbɛlabɔlɛ. Simon mɔɔ yeli ɛvolɛ 22 dwule Palau bɔra ne azo wɔ 2007 la, ɔnwunle kɛ ezukoa mɔɔ ɛnee ɔnyia ye wɔ ye sua zo England la anu ekyii bie ala a ɔbahola yeanyia ye wɔ ɛkɛ a. “Menzukoale kɛ tɛ debie biala mɔɔ mekpondɛ la a ɔwɔ kɛ metɔ a. Kɛkala, meyɛ nyeyenu wɔ aleɛ mɔɔ metɔ la anu, meyɛ neɛnleanu dɔɔnwo amaa meanyia nuhua kpalɛ ne meadɔ. Saa me debie sɛkye a, mekpondɛ mɔɔ ye bolɛ ɛnyɛ se dɔɔnwo la, na memaa awie yɛ ye boɛ maa me.” Asoo nzenzaleɛ ɛhye boale? Simon ka kɛ: “Menzukoale kɛzi bɛfa ezukoa ekyi bɛtɔ ninyɛne mɔɔ anwo hyia kpalɛ wɔ ɛbɛlabɔlɛ nu la. Menwu ye fane dɔɔnwo kɛ Gyihova fi ɛlɔlɛ nu maa menyia mɔɔ mehyia nwo la. Ɛvolɛ nsuu mɔɔ mezonle wɔ ɛke la, dahuu menyia aleɛ medi na menyia ɛleka mefa me ti meto.” Nɔhalɛ, Gyihova nea bɛdabɛ mɔɔ bɛkpo ɛbɛlabɔlɛ nu ninyɛne dɔɔnwo ɛkpondɛlɛ na bɛfa Belemgbunlililɛ ne bɛdumua la.—Mat. 6:32, 33.
Bɛ nwo dɔ sua nu. Erica ka kɛ: “Ɛnee ɛhulolɛ mɔɔ wɔ yɛ abusua ne avinli la anu yɛ se kpalɛ, yemɔti mendwenlenle nwo kɛ wɔannea a me nwo balɔ sua nu yeamaa meagyakyi daselɛlilɛ gyima ne.” Duzu a ɔyɛle ɔvale ɔzieziele ɔ nwo a? “Kolaa na meahɔ la, mengengale mɔɔ ɛnee gyegye me la anwo edwɛkɛ wɔ Ɛzinzalɛ Arane ne mɔ anu. Ɛhye manle menzieziele me ahonle kɛ mebagyinla zɔhane ngyegyelɛ ne anloa. Ninli bie maa ɔ ra ralɛ anwosesebɛ wɔ kɛzi Gyihova nea yɛ anwo la, ɔhanle ye wɔ magazine ko anu kɛ, ‘Gyihova bahola anlea wɔ kpalɛ yeadɛla me.’ Edwɛkɛ zɔhane manle me anwosesebɛ kpalɛ.” Hannah nee ɔ hu Patrick sonle wɔ Marshall bɔra Majuro azo. Saa Hannah anwo dɔ sua nu a, ɔfa ye adwenle ɔsie mɔɔ ɔbahola yeayɛ yeamaa mediema mɔɔ bɛwɔ ye asafo ne anu la azo. Ɔka kɛ: “Meyɛ Gyihova mo dahuu wɔ yɛ ewiade amuala mediemayɛlɛ ne anwo ɔluakɛ yɛ kɔsɔɔti yɛle abusua ko. Saa tɛ moalɛ mɔɔ bɛfi ɛlɔlɛ nu bɛboa me la a, anrɛɛ menrɛhola menrɛzonle wɔ ɛleka mɔɔ moalɛ nwo hyia la.”
Agɔnwolɛ ɛvalɛ. Simon ka kɛ: “Saa ɛkɔ maanle fofolɛ nu a, ɛnwu kɛ debie biala le ngakyile. Ɔdwu mekɛ ne bie na mekulo kɛ meka ɛzelekɛ na bɛnde ɔ bo a, ɔmaa me nwo dɔ sua nu.” Erica ka kɛ: “Mɔlebɛbo ne, ɛnee menlɛ agɔnwolɛ biala, ɛhye boale me ɔmanle menvale me adwenle menziele deɛmɔti mengɔle ɛkɛ la azo. Tɛ nvasoɛ mɔɔ mekpondɛ la ati a mengɔle a, emomu mengɔle kɛ mekayɛ dɔɔnwo wɔ Gyihova ɛzonlenlɛ nu.” Ɔtoa zo kɛ: “Mekɛ guale nu la, menyianle agɔnwolɛma dɔɔnwo mɔɔ sonle bolɛ la.” Simon bɔle mɔdenle zukoale aneɛ mɔɔ bɛka ye wɔ Palau la amaa yɛahola ‘yeabuke ye munli nu kpalɛ’ yeamaa mediema mɔɔ wɔ ɛkɛ la. (2 Kɔl. 6:13) Mɔdenle mɔɔ ɔbɔle ɔzukoale aneɛ ne la manle mediema ne mɔ hulole ye edwɛkɛ kpalɛ. Nɔhalɛ, saa yɛ nee mediema mɔɔ yɛkɔ bɛ maanle nu la bɔ nu yɛ gyima a, ekpunli nwiɔ ne amuala nyia agɔnwolɛvalɛ mɔɔ ɛlɔlɛ wɔ nu la na bɛ nye die wɔ asafo ne anu. Duzu nyilalɛ bieko a mediema mɔɔ bɛdu bɛ nwo bɛmaa bɛlɛsonle wɔ ɛleka mɔɔ moalɛ nwo hyia la nyia a?
Ɛzoanvolɛ Pɔɔlo hanle kɛ: “Mɔɔ dua dɔɔnwo la bu dɔɔnwo.” (2 Kɔl. 9:6) Ngyinlazo mɔɔ wɔ edwɛkɛ ɛhye anu la fane menli mɔɔ bɛlɛyɛ dɔɔnwo wɔ daselɛlilɛ gyima ne anu la anwo. Kɛzi gyima ne ɛzo ma “dɔɔnwo” wɔ Micronesia ɛ?
Menli dɔɔnwo wɔ Micronesia mɔɔ bɛlɛ ɛhulolɛ kɛ bɛbazukoa Nyamenle Edwɛkɛ ne na bɛayɛ nzenzaleɛ mɔɔ bamaa bɛanyi wɔ sunsum nu la. Patrick nee Hannah eza yɛle ɛzonlenlɛ gyima ne bie wɔ Angaur, bɔra ekyii bie mɔɔ menli 320 a wɔ zo la azo. Mɔɔ bɛyɛle daselɛlilɛ gyima ne ɛkɛ siane nwiɔ la, bɛyiale ɛrɛladane bie. Ɛkɛ ne ala, ɔmanle bɛ nee ye bɔle Baebolo ɛzukoalɛ bo, ɔnyianle nɔhalɛ ne anwo ndelebɛbo ndɛndɛ na ɔyɛle nzenzaleɛ wɔ ye ɛbɛlabɔlɛ nu. Hannah ka kɛ: “Yɛwie debiezukoalɛ biala na yɛde yɛ basekɛ ne mɔ azo yɛlɛkɔ sua nu a, yɛnea yɛ nyunlu na yɛka kɛ: ‘Gyihova, yɛyɛ wɔ mo!’” Hannah toa zo kɛ: “Ɛnee meze kɛ Gyihova bahola alua ndenle ngakyile zo ahwe raalɛ ɛhye ara ye ahyehyɛdeɛ ne anu ɛdeɛ, noko yɛhola yɛkpondɛ ye yɛboa ye yɛmaa yenwu Gyihova ɔlua yɛ nwo mɔɔ yɛdu yɛlɛboa wɔ ɛleka mɔɔ moalɛ nwo hyia la azo. Ɛhye le anwubielɛ mɔɔ nvasoɛ wɔ zo mɔɔ yɛnyia ye wɔ yɛ ɛbɛlabɔlɛ nu la anu ko!” Erica ka kɛ, “saa ɛboa awie ɛmaa ɔnwu Gyihova a, ɛ nye die kpole kpalɛ!”
Bɛhyia mediema mɔɔ bɛabɔ Belemgbunlililɛ ne nolo la wɔ maanle dɔɔnwo azo. Ɛkulo kɛ ɛdawɔ noko ɛtu ɛkɔ ɛleka mɔɔ moalɛ nwo hyia la ɔ? Sɛlɛ Gyihova kɛ ɔboa wɔ ɔmaa ɛhulolɛ mɔɔ ɛlɛ kɛ ɛbadɛlɛ wɔ ɛzonlenlɛ gyima ne anu la anu ɛyɛ se. Ɛ nee asafo nu mgbanyima, maanzinli zo neavolɛ, anzɛɛ mediema mɔɔ bɛzonle wɔ ɛleka mɔɔ moalɛ nwo hyia la ɛbɔ nwolɛ adawu. Mekɛ mɔɔ wɔzi kpɔkɛ kɛ ɛbayɛ zɔ la, kɛlɛ kɛlata kpondɛ nwolɛ adehilelɛ dɔɔnwo fi ɔfese ne mɔɔ nea azɛlɛsinli ne mɔɔ ɛkulo kɛ ɛkɔyɛ nuhua gyima azo la ɛkɛ, noko dumua fa kɛlata ne maa wɔ asafo nu mgbanyima maa bɛva bɛ sa bɛwula ɔ bo kolaa na bɛava bɛanwa.* Bie a ɛdawɔ noko ɛbahola wɔaraboka mediema mrenya nee mraalɛ apenle dɔɔnwo ne mɔɔ bɛdu bɛ nwo bɛmaa bɛlɛsonle mɔɔ mgbanyinli nee ngakula, yɛɛ mbelazinli anzɛɛ agyalɛma boka nwo la anwo. Bɛ nye die ɔluakɛ ‘bɛlɛbu dɔɔnwo.’
^ ɛden. 17 Nea edwɛkɛ “Ɛbahola Wɔahɔ ‘Masidonea’ Ɔ?” mɔɔ wɔ August 2011 Yɛ Belemgbunlililɛ Gyima ne anu la.
“Awie mɔɔ kulo Nyamenle la, Nyamenle ze ye.”—1 KƆL. 8:3.
1. Fa Baebolo ne anu neazo kilehile kɛzi Nyamenle menli ne bie mɔ bɛlɛbɛlale bɛ nwo la anu. (Nea mɔlebɛbo nvoninli ne.)
KENLE ko bie nwonlomɔ, ɛnee Ɛsɔfo Kpanyinli Aalɔn gyi Gyihova ndanlɛ sua ne anlenkɛ ne anyunlu na ɔlɛ ɛyɛlɛkpunlɛ kyɛnze ɔ sa nu. Mrenya 250 ragyinlanle Kɔla anwo ɛkɛ na ɛnee bɛ nuhua ko biala lɛ ye ɛyɛlɛkpunlɛ kyɛnze ɔlɛbɔ afɔle yeamaa Gyihova. (Ɛdi. 16:16-18) Saa ɛnea bɛ a, ɛbaha kɛ bɛ muala bɛle Gyihova nɔhalɛ azonvolɛ. Noko, bɛnle kɛ Aalɔn la, bɛle anwomemaazoma mɔɔ ɛkpɔkye mɔɔ bɛkulo kɛ bɛdie ɛsɔfolilɛ nwo adenle ne a. (Ɛdi. 16:1-11) Bɛbɛlɛbɛlale bɛ nwo bɛdwenlenle kɛ Nyamenle bɛalie bɛ ɛzonlenlɛ ne ado nu. Noko ɛnee bɛ anyelazo ne le aholoba mɔɔ bɛlɛbɔ Gyihova mɔɔ nea ahonle nu na ɔkola ɔnwu bɛ nabalaba nyɛleɛ ne la.—Gyɛ. 17:10.
2. Duzu a ɛnee Mosisi ɛha kɛ ɔbazi a, na asoo ye edwɛkɛ ne yɛle nɔhalɛ?
2 Ɛnee Mosisi ɛlumua ɛha kɛ: “Ɛhyema nwonlomɔ [Gyihova] bahile yɛ sonla holɛ ko mɔɔ le ye ɛdeɛ” la. (Ɛdi. 16:5) Gyihova manle bɛnwunle kɛ ngakyile wɔ nɔhalɛ azonvolɛ nee adalɛma avinli wɔ mekɛ mɔɔ “senle vi anwuma rayelale [Kɔla nee] menli ɛya nwiɔ abulanlu ne mɔɔ ɛva ɛyɛlɛ ne ɛra babɔ ɛyɛlɛ azu ne la.” (Ɛdi. 16:35; 26:10) Mekɛ ko ne ala, Gyihova liele Aalɔn ngoane ɔvale ɔhilele kɛ ɔdie ye ɔto nu, ɔle ɛsɔfo kpalɛ nee Nyamenle nɔhalɛ sonvolɛ.—Bɛgenga 1 Kɔlentema 8:3.
3. (a) Duzu a zile wɔ Keleseɛne asafo ne anu wɔ Pɔɔlo mekɛ zo a? (b) Kɛzi bɛ nee atuadelɛma di la anwo kilemunli boni a ɛnee Gyihova ɛpɛ ɛdo ɛkɛ wɔ ɛvoya dɔɔnwo anu a?
3 Ɛvolɛ kɛyɛ 1,500 anzi, deɛ ko ne ala bie zile wɔ ɛzoanvolɛ Pɔɔlo mekɛ zo. Adalɛ Keleseɛnema bie mɔ hilehilele adalɛ ngilehilelɛ; noko bɛhɔle zo bɛ nee asafo ne dule. Wɔ awie mɔɔ ɛnnea ninyɛne ɛngɔ moa la afoa nu, ɛnee ngakyile biala ɛnle menli ɛhye mɔ mɔɔ bɛkpɔkye la nee menli mɔɔ wɔ asafo ne anu la avinli. Noko bɛ ɛkpɔkyelɛ ne yɛle esiane manle Keleseɛnema mɔɔ bɛdi nɔhalɛ la. Menli ɛhye mɔ mɔɔ bɛle kɛ bɛdi mɔɔ bɛwula mboane nwoma la, ɛnee ɛbɔ ɔ bo “bɛlɛsɛkye diedima ne mɔ adwenle.” (2 Tem. 2:16-18) Noko akee, wɔ ɛvoya dɔɔnwo anzi, Pɔɔlo nwunle kɛ Gyihova nea debie kɔ moa ɔlua kɛzi Ɔ nee Kɔla nee ɔ gɔnwo mɔ mɔɔ dele atua lile la azo. Mɔɔ fane ɛhye anwo la, bɛmaa yɛzuzu Ngɛlɛlera ne anu edwɛkɛ bie mɔɔ yɛ azibɛnwo la anwo na yɛnlea mɔɔ yɛbahola yɛazukoa yɛavi nu la.
4. Duzu a ɛnee Pɔɔlo die di a, na kɛzi ɔlale ye diedi ne ali ɔhilele Temɔte ɛ?
4 Ɛnee Pɔɔlo ze kɛ Gyihova kola nwu nabalaba ɛzonlenlɛ, na ɛnee eza ɔze kɛ Gyihova kola nwu bɛdabɛ mɔɔ bɛyɛ tieyɛ bɛmaa ye la. Pɔɔlo lale ye diedi kpole ne ali, ɔlua edwɛkɛkpɔkɛ mɔɔ ɔvale ɔlile gyima wɔ mekɛ mɔɔ ɔkɛlɛ ye kɛlata ne yeahɔmaa Temɔte la azo. Mɔɔ Pɔɔlo hwenle adwenle hɔle sunsum nu esiane mɔɔ ɛnee bɛdabɛ mɔɔ bɛkpɔkye ɛmaa yedo mediema bie mɔ wɔ asafo ne anu azo wiele la, ɔhɛlɛle kɛ: ‘Noko adiabo ne mɔɔ Nyamenle ɛwula la gyi kpundii, na bɛhɛlɛ nwolɛ kɛ, “Gyihova ze bɛdabɛ mɔɔ bɛle ye ɛdeɛ la,” yɛɛ “Ɔwɔ kɛ awie biala mɔɔ bɔ Gyihova duma kɛ ɔle Awulae la twe ɔ nwo fi ɛtane nwo.”’—2 Tem. 2:18, 19.
5, 6. Duzu ati a edwɛkɛ “adiabo ne mɔɔ Nyamenle ɛwula la gyi kpundii” mɔɔ Pɔɔlo vale lile gyima la anwo hyia ɛ, na ɔbayɛ kɛ kɛzi edwɛkɛ ɛhye hanle Temɔte ɛ?
5 Kɛzi edwɛkɛ agbɔkɛ mɔɔ Pɔɔlo vale lile gyima wɔ ngɛlɛlera ɛhye anu la anwo hyia ɛ? Ɛke ala a Baebolo ne vale edwɛkɛ “adiabo ne mɔɔ Nyamenle ɛwula la gyi kpundii” lile gyima a. Baebolo ne fa edwɛkɛkpɔkɛ “adiabo” bu ɛrɛlɛ wɔ ninyɛne dɔɔnwo anu. Kɛ neazo la, ɔfa Nyamenle mɛla ne mɔɔ kile azɛlɛ ne adenle mɔɔ ɔngakyi ɛlɛ na ɔmmaa azɛlɛ ne ɛmkpusu la, ɔto adiabo nwo. (Ps. 104:5) Ɔfa gyima mɔɔ Gyisɛse di ye wɔ Gyihova bodane nu la noko ɔto adiabo nwo. (1 Kɔl. 3:11; 1 Pita 2:6) Duzu a ɛnee wɔ Pɔɔlo adwenle nu wɔ mekɛ mɔɔ ɔhɛlɛle kɛ “adiabo ne mɔɔ Nyamenle ɛwula la gyi kpundii” la ɛ?
6 Pɔɔlo hanle Mosisi edwɛkɛ ne mɔɔ ɔfane Kɔla nee ɔ gɔnwo mɔ anwo kɛmɔ ɔwɔ Ɛdianlɛ 16:5 la na akee yeaha kɛ, “adiabo ne mɔɔ Nyamenle ɛwula la gyi kpundii.” Wɔ adenle ɛhye azo, ɛnee Pɔɔlo ɛlɛkakye Temɔte kɛ Gyihova ze mɔɔ ɛlɛkɔ zo wɔ asafo ne anu la. Nyamenle ɛnrɛmaa kpɔkyevolɛma adenle bɛnrɛva ngyegyelɛ biala bɛnrɛra. Gyihova bodane ne angakyi ɔlua Kɔla ati, na Nyamenle bodane ne ɛnrɛhakyi ɔlua kpɔkyevolɛma mɔɔ wɔ asafo ne anu la noko ati. Pɔɔlo angilehile mɔɔ “adiabo ne mɔɔ Nyamenle ɛwula la gyi kpundii” kile la anu dɔɔnwo. Noko, mɔɔ Pɔɔlo hanle la boale Temɔte ɔmanle ɔnyianle anwodozo nee diedi wɔ Gyihova anu.
7. Duzu ati a yɛbahola yɛalie yɛali kɛ Gyihova bayɛ mɔɔ tenrɛ la na yeali nɔhalɛ ɛ?
7 Gyihova ngyinlazo ne mɔ kpogya na bɛwɔ ɛkɛ dahuu. Edwɛndolɛ 33:11 ka kɛ: “[Gyihova] ngyehyɛlɛ ne wɔ ɛkɛ ne dahuu, ɔbɔ kpɔkɛ a ɔka awolɛndoazo kɔsɔɔti.” Ngɛlɛlera gyɛne ka kɛ Gyihova belemgbunlililɛ, ye nɔhalɛ ɛlɔlɛ, ye tenleneyɛlɛ, nee ye nɔhalɛlilɛ wɔ ɛkɛ dahuu. (Ade. 15:18; Edw. 106:1; 112:9; 117:2) Malakae 3:6 ka kɛ: “Medame [Gyihova], mengakyi ɛlɛ.” Gyemise 1:17 noko ka kɛ, “Nyamenle ɛnli ngakyile, anzɛɛ ɔmboa ɔngakyi wienyi awozinli.”
8, 9. Duzu a yɛsukoa yɛfi “adiabo” ne mɔɔ Pɔɔlo vale yɛle ndonwo la anu a?
8 Wɔ tete ne, ɛnee bɛta bɛkɛlɛ edwɛkɛ bɛgua sua adiabo zo. Bɛyɛ ɛhye bɛfa bɛkile ahenle mɔɔ zile anzɛɛ mɔɔ sua ne le ye ɛdeɛ la. Pɔɔlo a le Baebolo kɛlɛvo mɔɔ ɔlumuale ɔhwenle adwenle ɔhɔle deɛ ɛhye azo ɔvale ɔyɛle ndonwo a.* Ɛnee bɛhɛlɛ edwɛkɛ nwiɔ wɔ “adiabo ne mɔɔ Nyamenle ɛwula” mɔɔ Pɔɔlo hanle nwolɛ edwɛkɛ wɔ 2 Temɔte 2:19 la azo. Mɔɔ lumua, ‘Gyihova ze bɛdabɛ mɔɔ bɛle ye ɛdeɛ la’ yɛɛ mɔɔ tɔ zo nwiɔ, ‘Ɔwɔ kɛ awie biala mɔɔ bɔ Gyihova duma kɛ ɔle Awulae la twe ɔ nwo fi ɛtane nwo.’ Ɛhye maa yɛkakye edwɛkɛ ne mɔɔ yɛgengale ye wɔ Ɛdianlɛ 16:5 la.—Bɛgenga.
9 Duzu a yɛsukoa yɛfi “adiabo” ne mɔɔ Pɔɔlo vale yɛle ndonwo la anu a? Yɛkola yɛbɔ Gyihova mɛla nee ye ngyinlazo ne mɔ agbɔkɛ nwiɔ yɛmaa bɛdabɛ mɔɔ bɛle Nyamenle ɛdeɛ la: (1) Gyihova kulo bɛdabɛ mɔɔ bɛdi nɔhalɛ bɛmaa ye la, yɛɛ (2) Gyihova kyi ɛtane. Kɛzi ɛzukoalɛdeɛ mɔɔ wɔ ɛhye anu la fane kpɔkyevolɛma mɔɔ bɛwɔ asafo ne anu la anwo ɛ?
10. Kɛzi kpɔkyevolɛma nyɛleɛ gyegyele nɔhavoma wɔ Pɔɔlo mekɛ zo ɛ?
10 Ɔbayɛ kɛ kpɔkyevolɛma mɔɔ ɛnee wɔ asafo ne anu la nyɛleɛ ne gyegyele Temɔte nee nɔhavoma bie mɔ. Bie a Keleseɛnema bie mɔ bizale deɛmɔti bɛmanle menli ɛhye mɔ adenle kɛ bɛdɛnla asafo ne anu la anwo edwɛkɛ. Ɔbahola yeara ye kɛ bie a ɛnee nɔhavoma ne bie mɔ ɛngola ɛnnwu ye saa Gyihova amgba nwu bɛdabɛ mɔɔ bɛsonle ye nɔhalɛ nu nee kpɔkyevolɛma mɔɔ ɛnzonle ye nɔhalɛ nu la a.—Gyi. 20:29, 30.
11, 12. Adenle boni azo a Pɔɔlo kɛlata ne manle Temɔte diedi nu mianle a?
11 Nɔhalɛ nu, Pɔɔlo kɛlata ne manle Temɔte diedi nu mianle wɔ mekɛ mɔɔ Pɔɔlo hakyele ye mɔɔ ɔzile wɔ mekɛ mɔɔ bɛbuale nɔhavo Aalɔn benle na bɛkpale Kɔla nabalaba nee ɔ gɔnwo mɔ anwo ɛdanlɛ, bɛkpole bɛ, na bɛzɛkyele bɛ la. Mɔɔ ɛnee Pɔɔlo ɛlɛka la a le kɛ, ɔwɔ nuhua kɛ adalɛ Keleseɛnema wɔ bɛ avinli ɛdeɛ, noko Gyihova banwu bɛdabɛ mɔɔ bɛle ye ɛdeɛ la, kɛmɔ ɔyɛle ye wɔ Mosisi mekɛ zo la.
12 Gyihova ɛngakyi ɛlɛ; bɛkola bɛfa bɛ nwo bɛto ɔ nwo zo. Ɔkyi ɛtane, yɛɛ ɔbua ɛtanevolɛma ndɛne wɔ ye mekɛ nloa. Ɛnee Temɔte le ‘awie mɔɔ ɔbɔ Gyihova duma’ noko eza bɛhakyele ye kɛ ɔle ye ɛzonlelilɛ kɛ ɔbakpo adalɛ Keleseɛnema nyɛleɛ ɛtane ne.*
13. Anwodozo boni a yɛbahola yɛanyia a?
13 Pɔɔlo edwɛkɛ ne mɔɔ ɔhɛlɛle Temɔte la kola maa yɛdayɛ noko anwosesebɛ wɔ sunsum nu. Adenle boni azo? Gyihova ze ye bɔkɔɔ kɛ yɛdi nɔhalɛ yɛmaa ye. Noko tɛ kɛ ɔze bɛdabɛ mɔɔ bɛdi nɔhalɛ bɛmaa ye la ala. Gyihova kile bɛ nwo anyelielɛ kpole kpalɛ. Baebolo ne ka kɛ: “[Gyihova] fa ɔ nye bɔ ewiade ye anwo mgbɔlɔka, na ɔfa tumi ɔdie bɛdabɛ mɔɔ bɛdi nɔhalɛ bɛmaa ye la.” (2 Edk. 16:9) Ɛhye ati, yɛkola yɛnyia anwodozo kɛ mɔɔ yɛfi yɛ “ahonle mɔɔ ɛtane ɛnle nu” la anu yɛyɛ yɛmaa Gyihova la, ɛnrɛyɛ mgbane ɛlɛ.—1 Tem. 1:5; 1 Kɔl. 15:58.
14. Ɛzonlenlɛ boni a Gyihova ɛnlie ɛndo nu a?
14 Eza ɔyɛ yɛ fɛ kɛ Gyihova kyi nabalaba ɛzonlenlɛ la. Ɔkola ɔnwu menli kɔsɔɔti ahonle nu na ɔnwu “bɛdabɛ mɔɔ bɛdi nɔhalɛ bɛmaa ye la.” Gyihova kyi bɛdabɛ mɔɔ bɛyɛ bɛ nwo kɛ bɛtie ye noko bɛkɔ zo bɛyɛ ɛtane bɛfea la. (Mrɛ. 3:32) Sonla zɛhae bahola abɛlɛbɛla menli na tɛ Gyihova ɔ. Baebolo ne ka kɛ: “Sonla mɔɔ fea ye mɛladonlɛ zo la ɛnrɛkpazi.” Ɛhye le zɔ, ɔluakɛ Gyihova lɛ tumi yɛɛ ɔkulo tenleneyɛlɛ.—Mrɛ. 28:13; bɛgenga 1 Temɔte 5:24; Hibuluma 4:13.
15. Duzu a ɔwɔ kɛ yɛkoati a, na duzu ati ɔ?
15 Menli mɔɔ sonle Gyihova la anu dɔɔnwo di nɔhalɛ. Ɔbayɛ azibɛnwo kpole kpalɛ kɛ adiema bie anye fuu bayɛ nabalaba wɔ asafo ne anu. Noko, saa ɔzile wɔ Mosisi mekɛ zo nee alumua Keleseɛnema asafo ne anu a, ɛnee ɔkola ɔsi ɛnɛ mekɛ ye noko. (2 Tem. 3:1, 5) Noko akee, asoo ɔwɔ kɛ yɛdumua yɛnyia yɛ mediema Keleseɛnema bie mɔ anwo adwenle kɛ bɛnli nɔhalɛ ɔ? Kyɛkyɛ! Ɔnle kpalɛ kɛ yɛbazuzu adwenle ɛtane mɔɔ ɔngyi kpɔkɛ biala azo la yɛamaa yɛ mediema. (Bɛgenga Wulomuma 14:10-12; 1 Kɔlentema 13:7.) Bieko, saa yɛnlie yɛ mediema mɔɔ bɛwɔ asafo ne anu la yɛnli a, ɔbayɛ esiane yeamaa yɛ wɔ sunsum nu.
16. (a) Duzu a yɛ nuhua ko biala bahola ayɛ na nabalaba nyɛleɛ anzɔ ndinli wɔ yɛ ahonle nu a? (b) Ɛzukoalɛdeɛ boni a yɛkola yɛnyia yɛfi ɛlɛka “Bɛnleɛnlea Bɛ Ahonle Nu . . . Bɛzɔ Bɛ Nwo Bɛnlea . . . ” anu a?
16 Keleseɛnenli ko biala “ɔdaye ɔwɔ kɛ ɔbua ye nyɛleɛ nwo ndɛne.” (Gal. 6:4) Ɔlua munli mɔɔ yɛnli la ati, yɛkola yɛda subane mɔɔ ɛngile nɔhalɛlilɛ la ali mekɛ biala mɔɔ yɛnrɛnwu ye a. (Hib. 3:12, 13) Yemɔti, ɔvi mekɛ mɔɔ kɔ mekɛ la, yɛbahola yɛanleɛnlea adwenle mɔɔ yɛlɛfa yɛazonle Gyihova la anu. Yɛbahola yɛabiza yɛ nwo kɛ: ‘Asoo ɛhulolɛ mɔɔ melɛ memaa Gyihova nee ye tumililɛ ne la ati a melɛsonle ye a? Anzɛɛ asoo nyilalɛ ne mɔɔ mebanyia ye wɔ Paladaese ne anu la a nwolɛ hyia me kpalɛ a?’ (Yek. 4:11) Nɔhalɛ, yɛ kɔsɔɔti yɛbahola yɛanleɛnlea yɛ nwo nu yɛaye nabalaba nyɛleɛ biala yɛavi yɛ ahonle nu.
17, 18. Duzu ati a ɔwɔ kɛ yɛsonle Gyihova nɔhalɛ nu ɛ?
17 Mekɛ mɔɔ yɛlɛbɔ mɔdenle yɛavi yɛ ahonle nu yɛazonle nɔhalɛ nu la, yɛnyia zolɛ nvasoɛ dɔɔnwo. Edwɛndolɛnli ne hanle kɛ, “Nyilalɛ ɛha sonla ne mɔɔ [Gyihova] ɛmbu ye ɛtane nwo mgbonda la na ɔmbɛlɛbɛla awie mɔ.” (Edw. 32:2) Nɔhalɛ, bɛdabɛ mɔɔ bɛye nabalaba nyɛleɛ bɛfi bɛ ahonle nu la di fɛlɛko, na bɛ nye bɛalie kpalɛ kenlebie.
18 Wɔ mekɛ mɔɔ fɛta la anu, Gyihova bɛakpa amumuyɛma anzɛɛ adalɛma anwo ɛdanlɛ, na “bɛbanwu ngakyile mɔɔ wɔ sonla mɔɔ di pɛlepɛle nee mɔɔ yɛ amumuyɛ la avinli la, nee ngakyile mɔɔ wɔ sonla mɔɔ sonle Nyamenle nee mɔɔ ɛnzonle Nyamenle la avinli la.” (Mal. 3:18) Ɔle arɛlekyekyelɛ kɛ yɛbanwu kɛ “Nyamenle anye wɔ pɛlepɛlelilɛma anwo zo, na ɔbuke ɔ nzo ɔtie bɛ nzɛlɛlɛ dahuu.” —1Pita 3:12.
^ ɛden. 8 Pɔɔlo hɛlɛle ye ngɛlata ne mɔ hɔmanle Temɔte na ɛvolɛ dɔɔnwo pɛle nu la, Yekile 21:14 ne noko hanle “adiabo awolɛ” 12 mɔɔ bɛhɛlɛ ɛzoanvolɛma 12 ne aluma wɔ zo la anwo edwɛkɛ.
^ ɛden. 12 Edwɛkɛ mɔɔ doa zo la kilehile kɛzi yɛbahola yɛakpo ɛtane yɛava yɛahile kɛ yɛlɛsukoa Gyihova la anu.
“Ɔwɔ kɛ awie biala mɔɔ bɔ Awulae duma . . . la twe ɔ nwo fi ɛtane nwo.”—2 TEM. 2:19.
1. Duzu a nwolɛ hyia yɛ kpalɛ wɔ yɛ ɛzonlenlɛ nu a?
WƆNWU kɛ bɛhɛlɛ duma Gyihova ne wɔ azua anzɛɛ adwinli ninyɛne nwo wɔ ɛleka mɔɔ bɛfa tete ninyɛne bɛsie la ɛlɛ ɔ? Kpolerazulɛ biala ɛnle nwo kɛ ɛ nye balie kpalɛ. Ɔnyɛ nwanwane, ɔluakɛ kɛmɔ yɛle Gyihova Alasevolɛ la ati, Nyamenle duma ne anwo hyia yɛ kpalɛ wɔ yɛ ɛzonlenlɛ nu! Ekpunli biala ɛnle ewiade ye anu mɔɔ duma nwuanzanwuanza ɛhye la bɛ nwo zo a. Noko, yɛze kɛ ɔwɔ kɛ yɛbɔ Nyamenle duma ne mɔɔ la yɛ nwo zo la anwo ɛbɛla.
2. Ɔlua Nyamenle duma ne mɔɔ la yɛ nwo zo la ati, ɛzonlelilɛ boni a yɛlɛ a?
2 Nyamenle duma ne mɔɔ yɛbɔ la angome ɛmmaa yɛnnyia Gyihova anyunlu ɛlolɛ. Ɔwɔ kɛ yɛfa ye ɛbɛlabɔlɛ nwo ngyinlazo ne mɔ noko yɛdi gyima. Ɛhye ati, Baebolo ne kakye Gyihova menli kɛ ‘bɛhwe bɛ nwo bɛvi ɛtane nwo.’ (Edw. 34:14) Ɛzoanvolɛ Pɔɔlo lale ngyinlazo ɛhye ali ɔlua edwɛkɛ ɛhye mɔɔ ɔhanle la azo: “Ɔwɔ kɛ awie biala mɔɔ bɔ Awulae duma . . . la twe ɔ nwo fi ɛtane nwo.” (Bɛgenga 2 Temɔte 2:19.) Bɛze Alasevolɛ ne mɔ kpalɛ ɔluakɛ duma Gyihova ne la bɛ nwo zo yɛɛ bɛbɔ ye dahuu. Noko, kɛ ɔkɛyɛ na yɛahwe yɛ nwo yɛavi ɛtane nwo ɛ?
3, 4. Baebolo ne anu edwɛkɛ boni a bie mɔ ɛnde ɔ bo a, na kɛmɔti ɛ?
3 Pɔɔlo hanle ye wɔ 2 Temɔte 2:19 kɛ “adiabo ne mɔɔ Nyamenle ɛwula la gyi kpundii.” Edwɛkɛ ngakyile nwiɔ a bɛhɛlɛ ye wɔ adiabo ne azo a. Mɔɔ lumua la se, “Awulae ze bɛdabɛ mɔɔ bɛle ye ɛdeɛ la,” na bɛyele bɛvile Ɛdianlɛ 16:5. (Nea edwɛkɛ ne mɔɔ li ɛhye anyunlu la.) Noko, bie mɔ ɛnde mɔɔ ɔtɔ zo nwiɔ mɔɔ ɔse, “Ɔwɔ kɛ awie biala mɔɔ bɔ Awulae duma . . . la twe ɔ nwo fi ɛtane nwo” la abo kpalɛ. Duzu ati ɔ?
4 Ɔbayɛ kɛ Pɔɔlo vale ye edwɛkɛ ne vile Hibulu Ngɛlɛlera ne anu. Noko yɛnnwu ye zɔhane wɔ ɛleka biala. Yemɔti, duzu a ɛnee Pɔɔlo ɛlɛka nwolɛ edwɛkɛ wɔ mekɛ mɔɔ ɔhanle kɛ: “Ɔwɔ kɛ awie biala mɔɔ bɔ Awulae duma . . . la twe ɔ nwo fi ɛtane nwo” la ɛ? Pɔɔlo vale ye edwɛkɛ ne mɔɔ lumua la vile Ɛdianlɛ ati 16 mɔɔ ɔka Kɔla atuadelɛ ne anwo edwɛkɛ la anu. Asoo ye edwɛkɛ ne mɔɔ tɔ zo nwiɔ la noko fane mɔɔ zile zɔhane mekɛ ne la anwo?
5-7. Ninyɛne mɔɔ sisile Mosisi mekɛ zo la boni a maa yɛte Pɔɔlo edwɛkɛ ne mɔɔ bɛhɛlɛ ye wɔ 2 Temɔte 2:19 la abo a? (Nea mɔlebɛbo nvoninli ne.)
5 Baebolo ne ka kɛ Yilayabe amra mrenya Deetan nee Abaelam bokale Kɔla dele atua tiale Mosisi nee Aalɔn. (Ɛdi. 16:1-5) Bɛyɛle Mosisi anwo anzosesebɛ na bɛdwazole bɛtiale tumi mɔɔ Nyamenle ɛva ɛmaa ye la. Ɔluakɛ ɛnee bɛtɛbɔ Gyihova menli ne avinli la ati, ɛnee bɛbahola bɛazɛkye bɛ. Kolaa na Gyihova aye ye nɔhalɛ azonvolɛ ne avi atuadelɛma ne anu la, ɔvale kɔkɔbɔlɛ sikalɛ ɔmanle.
6 Baebolo ne ka kɛ: ‘Gyihova zele Mosisi kɛ, “Ka kile menli ne kɛ bɛhwe bɛ nwo bɛvi Kɔla, Deetan, yɛɛ Abaelam ndanlɛ azua ne mɔ anwo.” Akee Yizilayɛ mgbanyima nee Mosisi hɔle Deetan nee Abaelam ɛkɛ. Ɔhanle ɔhilele menli ne kɛ: “Mebodo bɛ, bɛhwe bɛ nwo bɛvi amumuyɛma ɛhye mɔ ndanlɛ azua ne mɔ anwo, yɛɛ bɛmmafa bɛ sa bɛka bɛ debie biala, anrɛɛ bɛkɛva bɛ bɛkɛfonla, bɛkɛbɔ bɛ bo zo wɔ bɛ ɛtane ne mɔ ati.” Yemɔti [ndɛndɛ ne ala] bɛvile Kɔla, Deetan, yɛɛ Abaelam ndanlɛ azua ne mɔ anwo.’ (Ɛdi. 16:23-27) Gyihova hunle atuadelɛma ne kɔsɔɔti. Noko akee, menli mɔɔ lile nɔhalɛ manle Gyihova, na bɛhwenle bɛ nwo bɛvile ɛtane nwo la nyianle ngoane.
7 Gyihova nwu ahonle nu! Ɔnwu nɔhalɛ mɔɔ bɛdabɛ mɔɔ bɛle ye ɛdeɛ di maa ye la. Eza ɔkpondɛ kɛ ye nɔhalɛ azonvolɛ twe bɛ nwo fi menli mɔɔ yɛ ninyɛndane la anwo. Yemɔti, ɔbayɛ kɛ mekɛ mɔɔ Pɔɔlo hɛlɛle kɛ, “Ɔwɔ kɛ awie biala mɔɔ bɔ Awulae duma . . . la twe ɔ nwo fi ɛtane nwo” la, ɛnee ɔlɛtwe adwenle yeahɔ edwɛkɛ ne mɔɔ wɔ Ɛdianlɛ 16:5, 23-27 la azo. Ngilenu ɛhye nee Pɔɔlo edwɛkɛ: “Awulae ze bɛdabɛ mɔɔ bɛle ye ɛdeɛ la” yia.—2 Tem. 2:19.
8. Kɛmɔti a yɛkola yɛka kɛ tɛ asafo bie anu mɔɔ awie wɔ anzɛɛ duma Gyihova ne mɔɔ ɔbɔ la angome a le debie mɔɔ hyia ɛ?
8 Pɔɔlo hanle mɔɔ zile Mosisi mekɛ zo la anwo edwɛkɛ ɔvale ɔhakyele Temɔte kɛ ɔhyia kɛ ɔbɔ ɔ nee Gyihova agɔnwolɛvalɛ ne anwo bane. Ɔwɔ kɛ Keleseɛnema mɔɔ bɛwɔ ɛkɛ ɛnɛ la yɛ dɔɔnwo tɛla asafo ne anu mɔɔ bɛwɔ ala la ɔluakɛ ɛnee ɔwɔ kɛ Nyamenle nɔhalɛ azonvolɛ mɔɔ ɛnee wɔ Mosisi mekɛ zo la yɛ dɔɔnwo tɛla duma Gyihova ne mɔɔ bɛbabɔ ala la. Nɔhalɛ azonvolɛ kɔsɔɔti yɛ ndɛ ‘twe bɛ nwo fi ɛtane nwo.’ Kɛzi ɛnee ɛhye fane Temɔte anwo ɛ? Duzu a Gyihova menli mɔɔ bɛwɔ ɛkɛ ɛnɛ la bahola azukoa avi Pɔɔlo folɛdulɛ ne anu a?
9. Kɛzi ‘munzule nee koasea kpolera’ hanle alumua Keleseɛnema asafo ne ɛ?
9 Baebolo ne fa ninyɛne fɔɔnwo bie mɔ mɔɔ ɔwɔ kɛ Keleseɛnema twe bɛ nwo fi nwo la anwo folɛdulɛ maa. Kɛ neazo la, Pɔɔlo hanle ye wɔ folɛdulɛ ne mɔɔ ɔvale ɔmanle Temɔte la anu kɛ “bɛmmadi edwɛkɛ agbɔkɛ nwo butule,” na ‘bɛhoati munzule nee koasea kpolera.’ (Bɛgenga 2 Temɔte 2:14, 16, 23.) Ɛnee mediema bie mɔ mɔɔ wɔ asafo ne anu la kilehile menli mɔɔ ɛkpɔkye la ngilehilelɛ. Ɔbayɛ kɛ ɛnee bie mɔ noko ka edwɛkɛ kpomgbondee. Ɔnva nwo kɛ Baebolo ne ɛntia edwɛkɛ kpomgbondee la, ɔzɛkyele koyɛlɛ nee anzondwolɛ mɔɔ ɛnee wɔ asafo ne anu la. Ɛhye ati a Pɔɔlo dule Temɔte folɛ kɛ ‘bɛhoati munzule nee koasea kpolera la.’
10. Duzu a ɔwɔ kɛ yɛyɛ ye wɔ kpɔkyevolɛma anwo a?
10 Ɛnɛ, yɛnda yɛnwu kpɔkyevolɛma wɔ Keleseɛnema asafo ne anu. Noko akee, yɛyɛ ye ndɛ yɛkpo ngilehilelɛ biala mɔɔ ɛngyi Baebolo ne azo la ɔnva nwo ɛleka mɔɔ ɔvi la. Nrɛlɛbɛ ɛnle nu kɛ yɛ nee kpɔkyevolɛma bali adwelie wɔ Intanɛte anzɛɛ fonu zo. Saa bɔbɔ yɛ adwenle a le kɛ yɛboa sonla zɛhae a, zɔhane mɔɔ yɛbayɛ la tia Baebolo nu adehilelɛ ne mɔɔ yɛzuzu nwo kɛkala la. Emomu, kɛ Gyihova menli la, yɛtwe yɛ nwo yɛfi kpɔkyevolɛma anwo, ɛhɛe yɛkoati bɛ bɔkɔɔ.
11. Duzu a kola fa ‘koasea kpolera’ ba a, na kɛzi mgbanyima bahola ayɛ neazo kpalɛ wɔ ɛhye anu ɛ?
11 Saa yɛye kpɔkyevolɛma yɛsie ahane a, ninyɛne bie mɔ noko wɔ ɛkɛ mɔɔ ɔkola ɔsɛkye asafo ne anzondwolɛ a. Kɛ neazo la, adwenle ngakyile mɔɔ menli lɛ ye wɔ nwɔhoalilɛ nwo la bahola ahɔwie ‘munzule nee koasea kpolera’ ɛzulɛ nu. Noko akee, saa mediema bie mɔ fa bɛ nwo wula nwɔhoalilɛ mɔɔ tia Gyihova tenlene ngyinlazo ne mɔ anu a, ɔnle kɛ asafo nu mgbanyima bu bɛ nye gua zo kɛ bɛfa bɛakpondɛ anzondwolɛ. (Edw. 11:5; Ɛfɛ. 5:3-5) Eza ɔwɔ kɛ mgbanyima nea boɛ na bɛanli bɛ ti anwo bɛanyɛ debie. Asafo nu mgbanyima fa nɔhalɛlilɛ di folɛdulɛ ɛhye mɔɔ bɛva bɛmaa bɛ la azo: “Bɛnlea mboane ekpunli ne mɔɔ Nyamenle ɛva ɛwula bɛ sa nu la boɛ, . . . Bɛmmapele kɛ bɛkile bɛ tumi wɔ menli mɔɔ bɛva bɛ bɛwula bɛ bo la anwo zo, na bɛpɛ kilemunli kpalɛ bɛmaa mboane ne ɛlua zo.”—1 Pita 5:2, 3; bɛgenga 2 Kɔlentema 1:24.
12, 13. (a) Kɛzi Gyihova Alasevolɛ kpa anyelielɛ mɔɔ fɛta la ɛ, na Baebolo nu ngyinlazo boni a bɛfa bɛyɛ gyima a? (b) Kɛzi ngyinlazo mɔɔ wɔ ɛdendɛkpunli 12 ne anu la fane ninyɛne dɔɔnwo anwo ɛ?
12 Yɛ ahyehyɛdeɛ ne ɛtɛkɛlɛle sini, video zo nwɔhoa, mbuluku, nee edwɛne mɔɔ ɔwɔ kɛ yɛtie nee mɔɔ ɔnle kɛ yɛtie la aluma ɔtɛmanle yɛ. Duzu ati ɔ? Ɔluakɛ Baebolo ne maa yɛ anwosesebɛ kɛ yɛtete yɛ adwenle amaa yɛanwu “ngakyile mɔɔ wɔ kpalɛ nee ɛtane nu la.” (Hib. 5:14) Ngyinlazo mɔɔ bamaa yɛanwu anyelielɛ ninyɛne mɔɔ le kpalɛ la wɔ Baebolo ne anu. Ɔwɔ kɛ folɛdulɛ ɛhye yɛ yɛ bodane wɔ debie biala mɔɔ yɛyɛ la anu, “bɛbɔ mɔdenle bɛzukoa mɔɔ bɛyɛ a ɔsɔ Awulae anye la.” (Ɛfɛ. 5: 10) Baebolo ne ka kɛ kunli a le abusua ne ati a, yemɔti ɔkola ɔtua anyelielɛ ninyɛne bie mɔ wɔ ye awuke nu.*—1 Kɔl. 11:3; Ɛfɛ. 6:1-4.
13 Tɛ anyelielɛ ninyɛne ala a Baebolo nu ngyinlazo ɛhye mɔ fane nwo a. Kɛ neazo la, menli lɛ adwenle ngakyile wɔ adɛladeɛ, kpɔkɛdelɛ nee aleɛ, yɛɛ ninyɛne ngakyile nwo mɔɔ ɔkola ɔfa kpolerazulɛ ɔba a. Noko, saa ninyɛne ɛhye mɔ ɛyɛlɛ ɛntia Baebolo nu ngyinlazo a, ɔnle kɛ yɛyɛ kyengye na yɛsu nwolɛ kpolera ɔluakɛ “ɔnle kɛ Awulae sonvolɛ biala di butule. Ɔwɔ kɛ ɔyɛ atiakunlukɛnlɛma [bɛtɛɛ] ɔmaa awie biala.”—2 Tem. 2:24.
14. Ndonwo boni a Pɔɔlo vale hilehilele kɛzi ɔhyia kɛ yɛkoati agɔnwolɛ ɛtane ɛdulɛ nu a?
14 Adenle boni bieko azo a ‘menli mɔɔ bɔ Gyihova duma la twe bɛ nwo fi ɛtane nwo ɛ’? Bɛdua menli mɔɔ yɛ ninyɛndane mɔɔ bɛ nee bɛ ɛndu kyengye la azo. Ndelebɛbo kpalɛ bie ati a Pɔɔlo vale ndonwo bieko lile gyima a. Ɔhɛlɛle kɛ “wɔ awuke kpole” nu “nyɛba nee dwora ngakyile dɔɔnwo wɔ ɛkɛ: bie mɔ wɔ nu mɔɔ bɛvale ezukoa nvutuke anzɛɛ dwɛtɛ fufule a bɛyɛle a, yɛɛ bie mɔ noko bɛvale baka anzɛɛ ɛva a bɛyɛle a; bie mɔ anwo hyia kpalɛ yɛɛ bie mɔ noko anwo ɛngyia biala.” (2 Tem. 2:20, 21) Akee ɔdule Keleseɛnema folɛ kɛ ‘bɛhwe bɛ nwo’ anzɛɛ bɛde bɛ nwo bɛvi “ninyɛne evinli nwo.”
15, 16. Ɛzukoalɛdeɛ boni a wɔ “awuke kpole” nwo neazo ne anu a?
15 Duzu a Pɔɔlo ndonwo ne kile a? “Awuke kpole” ne gyi ɛkɛ maa Keleseɛnema asafo ne yɛɛ “nyɛba” ne gyi ɛkɛ maa sonla ko biala mɔɔ wɔ asafo ne anu la. Wɔ awuke nu, saa bɛfa ɛyɛba anzɛɛ kyɛnze mɔɔ ɛyɛ evinli la bɛdi gyima a, ɔkola ɔmaa awie nyia ewule. Yemɔti, awuke ne anu amra ye ahyɛnze mɔɔ ɛyɛ evinli fi mɔɔ ɛtɛyɛle evinli la anu, bɛnli nu anzɛɛ bɛnva bɛndo aleɛ.
16 Zɔhane ala a ɔde ɔmaa Gyihova menli ɛnɛ a, bɛbɔ mɔdenle biala bɛtwe bɛ nwo bɛfi menli mɔɔ wɔ asafo ne anu mɔɔ bɛkpo kɛ bɛkɛva Gyihova ngyinlazo ne mɔ bɛkɛli gyima la anwo. (Bɛgenga 1 Kɔlentema 15:33.) Saa ɔhyia kɛ yɛyɛ ɛhye wɔ asafo ne anu a, ɛnee nea kɛzi ɔhyia kpalɛ kɛ yɛbahoati menli mɔɔ bɛnle asafo ne anu la agɔnwolɛ ɛdulɛ ɛ! Ɔluakɛ, bɛ nuhua dɔɔnwo le ‘ezukoa nwo anyebolo, bɛndie bɛ awovolɛma, bɛnzonle Nyamenle, bɛ ti yɛ se, bɛbɔ nzekue, bɛkyi kpalɛ, bɛye bɛ gɔnwo mɔ bɛmaa, bɛkulo anyelielɛ bɛtɛla Nyamenle.’—2 Tem. 3:1-5.
17. Duzu a Yizilayɛma yɛle wɔ adehilelɛ mɔɔ Gyihova vale manle bɛ la anwo a?
17 Baebolo ne ka mɔdenle mɔɔ Yizilayɛma bɔle wɔ mekɛ mɔɔ bɛhanle bɛhilele bɛ kɛ “bɛhwe bɛ nwo bɛvi Kɔla, Deetan, yɛɛ Abaelam ndanlɛ azua ne mɔ anwo” la. Kɛlɛtokɛ ne ka kɛ ‘bɛvile bɛ ndanlɛ azua ne mɔ anwo ndɛndɛ ne ala.’ (Ɛdi. 16:24, 27) Bɛandwenlehwenle bɛ bo aze fee. Ngɛlɛlera ne eza ka kɛ ‘bɛvile bɛ ndanlɛ azua ne mɔ anwo.’ Nɔhavoma mɔɔ wɔ nu la vale ye anyebolo zo. Bɛyɛle tieyɛ bɔkɔɔ. Bɛgyinlanle Gyihova anzi na bɛhwenle bɛ nwo bɛvile ɛtaneyɛlɛ nwo. Duzu a yɛsukoa yɛfi neazo ɛhye anu a?
18. Duzu a ɛnee wɔ Pɔɔlo adwenle nu wɔ mekɛ mɔɔ ɔdule Temɔte folɛ kɛ “kpo wɔ mgbavolɛ nu atiakunluwɔzo ne mɔ” la ɛ?
18 Ɔhyia kpalɛ kɛ yɛbayɛ yɛ debie ndɛndɛ wɔ yɛ nee Gyihova agɔnwolɛvalɛ ne mɔɔ ɔwɔ kɛ yɛbɔ nwolɛ bane la anwo. Ndelebɛbo ɛhye a wɔ folɛ ne mɔɔ Pɔɔlo dule Temɔte kɛ “kpo wɔ mgbavolɛ nu atiakunluwɔzo ne mɔ” la anu a. (2 Tem. 2:22) Wɔ mekɛ zɔhane, ɛnee Temɔte ɛnyi, ɔwɔ ye ɛvolɛ 30 ne mɔ anu. Noko tɛ ngakula angome a “mgbavolɛ nu atiakunluwɔzo” ɛtane kola gyegye bɛ a. Bɛdule Temɔte folɛ kɛ ‘ɔkpo’ ninyɛne ɛhye mɔ. Yemɔti ɛnee ɔwɔ kɛ Temɔte “twe ɔ nwo fi ɛtane nwo.” Gyisɛse lale adwenle ko ne ala ali wɔ mekɛ mɔɔ ɔhanle edwɛkɛ ɛhye la: “Saa ɛ nye ko a gyegye wɔ yeamaa wɔaminli wɔ diedi a, tu ye to!” (Mat. 18:9) Ɛnɛ, Keleseɛnema mɔɔ tie folɛdulɛ ɛhye la yɛ ye ndɛ twe bɛ nwo fi ninyɛne mɔɔ bazɛkye bɛ sunsum nu gyinlabelɛ ne la anwo.
19. Kɛzi bie mɔ ɛzi kpɔkɛ kpalɛ na bɛbɔ bɛ nwo bane bɛvi sunsum nu esiane nwo ɛ?
19 Menli mɔɔ ɛnee nza ɛgya bɛ na bɛrayɛ Alasevolɛ la bie mɔ ɛzi kpɔkɛ kɛ bɛnrɛnlo nza fee. Bie mɔ noko ɛhwe bɛ nwo ɛvi anyelielɛ mɔɔ si ɛbɛlatane adua la anwo. (Edw. 101:3) Kɛ neazo la, ɛnee adiema nrenya bie fa ɔ nwo wula ɛkponledolɛ mɔɔ bɛbɔ ɛbɛla ɛtane wɔ ɔ bo la anu. Noko, mekɛ mɔɔ ɔrazukoale nɔhalɛ ne la, ɔzile kpɔkɛ kɛ ɔnrɛzi agole wɔ mediema ɛkponledolɛ bɔbɔ abo amaa yeangakye ye dɛba ne atiakunluwɔzo ɛtane ne. Nɔhalɛ nu, bɛtɛtuale Keleseɛnema ninyɛne le kɛ nza ɛnlonlɛ, agole ɛzilɛ nee dɔɔnwo mɔɔ bokɛboka nwo la. Noko, ɔwɔ kɛ yɛ muala yɛyɛ menli mɔɔ kola si kpɔkɛ kpalɛ yɛbɔ yɛ nwo bane wɔ sunsum nu esiane nwo.
20. Ɔdwu mekɛ ne bie a ɔnla aze kɛ “yɛbahwe yɛ nwo yɛavi ɛtane nwo” ɛdeɛ, noko duzu a maa yɛnyia anwodozo nee arɛlekyekyelɛ a?
20 Yɛnyia nwolɛ adenle kpole kɛ Gyihova duma la yɛ nwo zo la, noko ɛzonlelilɛ wɔ nwo. Ɔwɔ kɛ ‘yɛtwe yɛ nwo yɛfi ɛtane nwo’ na ‘yɛdi boɛ.’ (Edw. 34:14) Ɛhye ɛyɛlɛ ɛnla aze. Noko yɛ nye die kɛ yɛnwu kɛ Gyihova kulo “bɛdabɛ mɔɔ bɛle ye ɛdeɛ” na bɛdi nɔhalɛ bɛmaa ye dahuu la.—2 Tem. 2:19; bɛgenga 2 Edwɛkɛsisilɛ 16:9a.
^ ɛden. 12 Nea jw.org ne azo edwɛkɛ “Do You Ban Certain Movies, Books, or Songs?” mɔɔ wɔ ABOUT US > FREQUENTLY ASKED QUESTIONS ɛleka ne la.
ƐBƐLABƆLƐ NU EDWƐKƐ
BƐWOLE me papa wɔ Graz, Austria, wɔ 1899, yemɔti mekɛ mɔɔ Ewiade Konle I zile la ɛnee ɔ nye ɛvi. Bɛvale ye bɛbokale German sogyama ne anwo wɔ mekɛ mɔɔ Ewiade Konle II bɔle ɔ bo wɔ 1939 la anzi mekɛ ekyi bie anu. Bɛhunle ye 1943 wɔ konle nu wɔ Russia. Kɛ ɔyɛle mɔɔ me papa wule alɔbɔlɛ nu wɔ mekɛ mɔɔ ɛnee meli ɛvolɛ nwiɔ pɛ la ɛne. Meannwu ye ɛlɛ, na ɛnee medi nyane kpalɛ kɛ me gɔnwo mɔ sukuluma lɛ bɛ ze mɔ na menlɛ bie la. Nzinlii mɔɔ menyɛle kpavolɛ la, menzukoale yɛ Ze ne mɔɔ wɔ anwuma, Selɛ mɔɔ tɛla biala na ɔnwu ɛlɛ la anwo debie, yemɔti me rɛle kyekyele.
Menyianle ɛvolɛ nsuu la, mengɔle Boy Scout. Boy Scout le eku mɔɔ bie wɔ ewiade ɛleka dɔɔnwo. Sogyanli kpanyinli bie mɔɔ bɛfɛlɛ ye Robert Stephenson Smyth Baden-Powell mɔɔ vi Great Britain la a dele ye wɔ 1908 ne anu a. Wɔ 1916, ɔdele Wolf Cubs (anzɛɛ Cub Scouts) ɔmanle ngakula mrenya mɔɔ bɛle me tipɛnema la.
Ɛnee ɔdwu dapɛne awieleɛ a yɛsi ndanlɛ azua yɛda ɔ bo wɔ alie nwo, yɛwula eku tɛladeɛ, yɛbɔ kenle na yɛto edwɛne yɛkpɔsa, yemɔti ɛnee me nye die kpalɛ. Saa me nee me gɔnwo mɔ Scoutma wɔ ɛhoayelɛ nu, na yɛsɔ senle nɔsolɛ nu, yɛto edwɛne yɛbɔ nwolɛ mgbɔlɛka yɛyia, na yɛdi nwɔhoa a, ɔmaa me nye die kpole. Eza yɛzukoale abɔdeɛ nwo ninyɛne dɔɔnwo, na ɔmanle me nye liele ninyɛne mɔɔ yɛ Bɔvolɛ ne ɛbɔ la anwo.
Bɛtetele yɛdayɛ mɔɔ yɛwɔ Boy Scout eku ne anu la kɛ yɛbɔ ɛbɛla kpalɛ dahuu. Edwɛkɛ mɔɔ ɛnee yɛfa yɛbiza yɛ nwo ahye la a le “Siezie Ɛ Nwo Dahuu.” Ɛnee me nye die nwo kpalɛ. Menli mɔɔ bo ɛya ko la a ɛnee wɔ yɛ ekpunli ne anu a, kɛyɛ foa ko le Katelekma, foa ko le Protestantma, yɛɛ ko le Buddhanli.
Ɔvi 1920, Scout eku ne yɛ maanle maanle avinli ayia wɔ ɛvolɛ bie mɔ anu. Mengɔle ayia ɛhye mɔ bie. Mengɔle mɔɔ tɔ zo nsuu mɔɔ bɛyɛle ye wɔ Bad Ischl, Austria, wɔ August 1951, yɛɛ mɔɔ tɔ zo ngɔnla mɔɔ bɛyɛle ye wɔ Sutton Park, mɔɔ bikye Birmingham, England, wɔ August 1957 la bie. Scoutma mɔɔ bɛbo 33,000 mɔɔ bɛvi maanle 85 anu la rale bie. Akee menli mɔɔ bo 750,000 la noko rale. Bɛ nuhua ko a le Queen Elizabeth mɔɔ vi England la. Boy Scout eku ne manle mendele nganeɛ kɛ mewɔ ewiade amuala mediemayɛlɛ eku bie anu. Ɛnee menze kɛ ɔnrɛhyɛ na meanwu mediemayɛlɛ kpalɛ mɔɔ tɛla ɛhye mɔɔ menli mɔɔ kulo Nyamenle la a wɔ nu la.
Ɛnee ɔka ekyii mewie me ndetelɛ kɛ awie mɔɔ siezie nyɛvolɛ aleɛ wɔ March anzɛɛ April wɔ 1958 ne anu wɔ Grand Hotel Wiesler, wɔ me sua zo Graz, Austria. Rudolf Tschiggerl, me gɔnwo gyimayɛvo ko mɔɔ ɛbe wɔ aleɛ ɛdonlɛ nu la lile me daselɛ. Ɛnee metɛtele nɔhalɛ ne anwo edwɛkɛ ɛlɛ. Ɔhanle kɛ Nsa-ko ngilehilelɛ ne ɛnle Baebolo ne anu. Menzule ye kpolera kɛ ɔle adalɛ na ngilehilelɛ zɔhane wɔ Baebolo ne anu. Ɛnee mekulo ye edwɛkɛ kpalɛ yemɔti ɛnee mengulo kɛ ɔbavi Katelek Asɔne ne anu.
Ɛnee me gɔnwo Rudolf, mɔɔ meta mefɛlɛ ye Rudi la kulo kɛ ɔmaa me Baebolo. Menzele ye kɛ kyesɛ ɔle Katelek Baebolo. Ɔvale ɔmanle me na membɔle ye ɛgengalɛ bo. Menwunle kɛ trate bie mɔɔ Gyihova Alasevolɛ a yɛle la vea nu. Rudi a vale veale nu a. Me nye anlie nwo ɔluakɛ ɛnee mete nganeɛ kɛ nuhua edwɛkɛ ne ɛnle nɔhalɛ noko bɛkɛlɛ bɛmaa ɔyɛ kɛ asɛɛ ɔle nɔhalɛ la. Noko akee, ɛnee mekulo kɛ me nee ye bɔ Baebolo ne anu adawu. Rudi vale nwunu yɛle gyima yemɔti yeammaa me buluku biala bieko. Wɔ siane nsa anu, ɛnee ɔyɛ a yɛbɔ Baebolo nu adawu na mekɛ dɔɔnwo ne ala aleɛ dwo yɛ.
Menwiele me ndetelɛ ne wɔ me sua zo Graz la, me mame manle mengɔle kɛzi bɛnea hotɛle zo la anwo sukulu. Ɛnee sukulu ne wɔ Bad Hofgastein, sua bie mɔɔ wɔ Alps bɔnza ne anu la azo. Ɔluakɛ yɛ sukulu ne nee Grand Hotel ne mɔɔ wɔ Bad Hofgastein yɛ gyima bɔ nu la ati, ɛnee mekɔ ɛkɛ mekɔsukoa ninyɛne dɔɔnwo.
Rudi vale me address manle ɔfese ne mɔɔ wɔ Vienna la, na bɛzoanle edwɛkpatɛlɛvolɛ mraalɛ nwiɔ, Ilse Unterdörfer nee Elfriede Löhr kɛ bɛrakpɔla me.* Kenle ko bie ahenle mɔɔ die nyɛvolɛ wɔ hotɛle ɛkɛ la razele me kɛ mraalɛ nwiɔ de kale bie anu wɔ alie ne anwo na bɛkpondɛ kɛ bɛnwu me. Ɛnee menze nwolɛ ɛhwee yemɔti ɔzinle me nwo. Noko mengɔle ɛkɛ mengɔnwunle bɛ. Nzinlii a menwunle kɛ mraalɛ nwiɔ ne boka Alasevolɛ mɔɔ ɛnee fa sunsum nu aleɛ kɔmaa bɛ mediema wɔ mekɛ mɔɔ Germany Nazi arane ne vale ɔ sa dole yɛ gyima ne azo la anwo a. Kolaa na Ewiade Konle II abɔ ɔ bo la, German feabo kpolisima (Gestapo) ne hyele bɛ hɔle Lichtenburg mbulalɛ efiade ne. Nzinlii mɔɔ konle ne bɔle ɔ bo la bɛyele bɛ bɛhɔle Ravensbrück, mɔɔ bikye Berlin la.
Ɛnee mebu mediema mraalɛ ne mɔ ɔluakɛ bɛ nee me mame bɔ atipɛne. Eza ɛnee mengulo kɛ mebazɛkye bɛ mekɛ me nee bɛ azukoa na nzinlii meaha kɛ me nye ɛnlie nwo. Ɛhye ati, menganle mengilele bɛ kɛ bɛrɛlɛ me ngɛlɛlera mɔɔ fane Katelek asɔne ne ngilehilelɛ mɔɔ ka kɛ ɛzoanvolɛ Pita a le popu mɔɔ lumua a, na popuma mɔɔ ɛha la vea ɔ bo anwo la. Bɛfɛlɛ ngilehilelɛ ɛhye ɛzoanvolɛma ne agyadivoma. Na me nee me ɛsɔfo ne bazuzu nwo. Ɛnee mesuzu kɛ yemɔ bamaa meanwu nɔhalɛ ne.
Katelek Asɔne ne kilehile kɛ Gyisɛse edwɛkɛ ne mɔɔ wɔ Mateyu 16:18, 19 la azo a ɛzoanvolɛma ne agyalilɛ ngilehilelɛ ne gyi a. Eza bɛkilehile kɛ Selɛ Nwuanzanwuanza popu ɛnyɛ nvonleɛ biala wɔ Katelek diedi nwo ngilehilelɛ ne anu. Katelekma dɔɔnwo diedi gyi ɛhye azo. Ɛnee medame noko medie medi yemɔti meze kɛ ɛnyia mɔɔ popu ɛha kɛ Nsa-ko ne le nɔhalɛ la, ɛnee yemɔ ala ɛne. Noko akee, mendwenlenle nwo kɛ saa popu ɛnli munli na ɔkola ɔfo a, ɛnee Nsa-ko ne noko bahola ayɛ adalɛ edwɛkɛ.
Mɔɔ mengɔle ɛsɔfo ne ɛkɛ la, yeangola yeambua me kpuyia ne mɔ, ɔmanle me buluku mɔɔ ka ɛzoanvolɛma ne agyalilɛ nwo edwɛkɛ la. Mengɔle sua nu mengɔgengale. Akee menvale nwolɛ kpuyia dɔɔnwo membɛlɛle ye. Yeangola ye bua yemɔti ɔzele me kɛ: “Menrɛhola menrɛhakyi wɔ adwenle, yɛɛ ɛdawɔ noko ɛnrɛhola ɛnrɛhakyi me adwenle. . . . Meyɛ wɔ tia boɛ!” Yeangulo kɛ ɔ nee me bayia abɔ adawu bieko.
Ɛhye anzi, ɛnee akee mekulo kɛ Ilse nee Elfriede nee me sukoa Baebolo ne. Bɛhilele me nɔhalɛ Selɛ Nwuanzanwuanza ne mɔɔ wɔ anwuma la anwo ninyɛne dɔɔnwo. (Dwɔn 17:11) Ɛnee asafo biala ɛnle ɛkɛ, yemɔti ɛnee mediema mraalɛ nwiɔ ne yɛ debiezukoalɛ wɔ anyelielɛma bie sua nu. Menli ekyi bie ala a ɛnee ba a. Ɔluakɛ ɛnee adiema nrenya mɔɔ ɛzɔne la ɛnle ɛkɛ mɔɔ banlea zo la ati, mediema mraalɛ nwiɔ ne a kyɛ gyimalilɛ ne yɛ a. Ɔdwu mekɛ ne bie a adiema nrenya vi ɛleka bamaa bagua nu ɛdendɛlɛ wɔ sua mɔɔ bɛkɛhaye la anu.
Ilse yɛɛ Elfriede nee me bɔle Baebolo ɛzukoalɛ bo wɔ October 1958, na ye siane nsa anzi, wɔ January 1959 ne anu yɛɛ bɛzɔnenle me a. Kolaa na bɛazɔne me la, membizale bɛ saa mebahola me nee bɛ ahɔ azua nu meahɔnlea kɛzi bɛdi daselɛ la a. (Gyi. 20:20) Me nee bɛ hɔle kokye ala la yɛɛ menganle kɛ bɛmaa me azɛlɛsinli a. Bɛvale namule bie bɛmanle me, mengomekye mekɔ daselɛlilɛ wɔ ɛkɛ, na meyɛ siakɔkpɔla. Adiema nrenya mɔɔ menlumuale me nee ye hɔle daselɛlilɛ la nzinlii rayɛle yɛ maanzinli zo neavolɛ.
Wɔ 1960 ne mɔɔ menwiele me hotɛle nwo sukulu ne la, mengɔle me sua zo kɛ mekaboa me mbusuafoɔ meamaa bɛazukoa nɔhalɛ ne. Badwu ɛnɛ, bɛ nuhua ko bɔbɔ ɛtɛbale nɔhalɛ ne anu, noko bie mɔ ɛlɛkile nwolɛ anyelielɛ.
Wɔ 1961, ɔfese ne hɛlɛle asafo ne mɔ ngɛlata kɛ bɛva bɛ nwo bɛwula adekpakyelɛ gyima ne anu. Kɛmɔ ɛnee metɛgyale na melɛ anwosesebɛ la ati, ɛnee mebahola meayɛ bie. Noko menzuzule kɛ mebahyia kale na meahola ye yɛ yemɔti menganle mengilele maanzinli zo neavolɛ, Kurt Kuhn, kɛ mekulo kɛ meyɛ gyima ekyi menyia ezukoa mɔɔ mebava meadɔ kale a. Ɔbizale me kɛ: “Asoo ɛnee Gyisɛse nee ye ɛzoanvolɛma ne hyia kale na bɛayɛ dahuu ɛzonlenlɛ gyima ne ɔ?” Ye edwɛkɛ ne manle menwunle mɔɔ ɔwɔ kɛ meyɛ la. Menyɛle ngyehyɛleɛ mɔɔ bamaa meabɔ adekpakyelɛ bo ndɛndɛ ne ala la. Noko, kɛmɔ ɛnee meyɛ gyima dɔnehwele 72 dapɛne biala wɔ hotɛle ɛkɛ la ati, ɛnee ɔwɔ kɛ metoto ninyɛne boɛ.
Menzɛlɛle me gyima menle ne kɛ ɔmaa menyɛ gyima dɔnehwele 60. Ɔkponlenle zo noko yeande me ahatualɛ ne azo. Yeangyɛ eza menzɛlɛle ye saa ɔbamaa meayɛ gyima dɔnehwele 48 dapɛne biala a. Ɔkponlenle zo mɔɔ yɛande me ahatualɛ ne azo a. Eza menzɛlɛle ye kɛ ɔmaa menyɛ dɔnehwele 36 ala wɔ dapɛne ne anu, anzɛɛ menva dɔnehwele 6 menyɛ gyima kenle ko biala kenle 6 wɔ dapɛne ne anu, ɛhye noko ɔkponlenle zo mɔɔ yeande me ahatualɛ ne azo a. Ɛnee ɔzɔho kɛ me gyima menle ne ɛngulo kɛ mebavi gyima ne anu. Ngyehyɛleɛ ɛhye manle membɔle dahuu adekpakyelɛ gyima ne abo. Wɔ zɔhane mekɛ ne ɛnee dahuu adekpakyelɛma fa dɔnehwele 100 a bu mgbonda siane biala a.
Ye siane nna anzi, bɛkpale me kɛ adekpakyelɛ titile, na ɛnee meyɛ gyima mɔɔ ɛnɛ mgbanyima avinli ngitanwodivo ne a yɛ la wɔ asafo ekyi bie mɔɔ wɔ Carinthia maanzinli nu, wɔ sua Spittal an der Drau azo. Ɛnee adekpakyelɛ titilema bu dɔnehwele 150 siane biala. Ɛnee menlɛ bokavolɛ, noko me nye liele gyima mɔɔ adiema raalɛ Gertrude Lobner mɔɔ yɛle gyima mɔɔ ɛnɛ a anrɛɛ asafo nu kɛlɛhɛlɛvolɛ a yɛ la vale boale me la anwo kpalɛ.*
Bɛkpale me maanzinli zo neavolɛ wɔ 1963. Ɔdwu mekɛ ne bie a, mefa keteke na meahɔkpɔlɔkpɔla asafo ne mɔ. Yɛɛ mesoa me ninyɛne me ti zo mekɔ ɛleka mɔɔ mebadɛnla la ɔluakɛ mediema dɔɔnwo ɛnlɛ kale na bɛarava me wɔ kale agyinlaleɛ. Amaa meandwe adwenle meamaa me nwo zo la, menva taxi, emomu metia mekɔ bɛ azua nu.
Mengɔle Geleade Sukulu ne mɔɔ tɔ zo 41 la bie wɔ 1965. Ɛnee yɛ nuhua dɔɔnwo mɔɔ hɔle bie la ɛtɛgyale. Ɔyɛ azibɛnwo kɛ menwiele la, bɛmanle menziale mengɔzonlenle kɛ maanzinli zo neavolɛ wɔ me maanle nu wɔ Austria la. Noko kolaa na meahɔ la, bɛmanle me nee maanzinli zo neavolɛ bie yɛle gyima dapɛne nna wɔ United State. Ɛnee mekulo adiema Anthony Conte edwɛkɛ kpalɛ. Ɔkulo menli edwɛkɛ yɛɛ ɔ nye die daselɛlilɛ gyima ne anwo kpalɛ. Yɛyɛle gyima wɔ Cornwall, mɔɔ wɔ New York la.
Membale me sua zo Austria la, bɛmanle me maanzinli mɔɔ mebayɛ gyima nu, na ɛkɛ ne a menyiale belazinli raalɛ anwofɛlɛko bie mɔ bɛfɛlɛ ye Tove Merete la. Ɔnyianle ɛvolɛ nnu la yɛɛ bɛbɔle ɔ bo bɛvale nɔhalɛ ne bɛtetele ye a. Saa mediema biza yɛ kɛ ɔyɛle mɔɔ yɛyiale la a, yɛfa ɛzelekɛ yɛka kɛ, “Ɔfese ne a yɛle nwolɛ ngyehyɛleɛ a.” Ye ɛvolɛ ko anzi wɔ April 1967 yɛɛ yɛgyale a, na bɛmanle yɛdoale yɛ maanzinli gyima ne azo.
Wulomuma 8:15 ka kɛzi alesama bie mɔ nee Gyihova nyia abusuabɔlɛ titile na ɔlua zo bɛbayɛ ye sunsum nu mralɛ la anwo edwɛkɛ. Bɛkola bɛfɛlɛ Nyamenle kɛ, “Egya! Me Papa.” Me nee Nyamenle nyianle agɔnwolɛvalɛ titile ɛhye wɔ 1968. Ɛkɛ ne a menwunle kɛ ɔlua Gyihova ɛlolɛ ne ati, yekpa me kɛ ye sunsum nu ralɛ. Eza membambokale mediema mɔɔ bɛva sunsum ne bɛkpokpa bɛ mɔɔ bɛwɔ ewiade amuala la anwo.
Me nee Merete yɛyɛle maanzinli nee maangyeba zo neavolɛ gyima ne toonwo 1976. Ɔdwu ɛyɛyɛlɛ mekɛ a, sua mɔɔ yɛda nu la anu kola yɛ weɛlɛkɔkɔ bo zo. Kenle ko yɛkadwazo la, ɛnee yɛ ɛnwomenle ɛmaa kundu ne mɔɔ heda yɛ nwo zo la anloa ɛyɛ ayese ɔluakɛ ɛyɛyɛlɛ ne rale kpole! Yɛzile kpɔkɛ kɛ yɛbava debie mɔɔ maa wuluwulu ba sua nu la yeazia yɛ nwo ɔvi zɔhane mekɛ ne. Yɛkɔ ɛleka ne mɔ bie a, ɔwɔ kɛ yɛdwazo nɔɔzo yɛfinde alie nwo yɛtia ɛbɔlɛ nu kolaa na yɛagua aze. Ɛnee yɛnlɛ yɛ ti anwo sua, yemɔti saa ɔdwu Kenlenzile a yɛtɛnla sua ne mɔɔ bɛzokoɛle yɛ wɔ nu wɔ dapɛne ne anu la anu, na Dwɛkɛ nwonlomɔ yɛahɔ asafo fofolɛ nu.
Me nye sɔ moalɛ mɔɔ me ye ɛva ɛmaa me wɔ ɛvolɛ ɛhye mɔ anu la amuala kpalɛ. Ɔkulo daselɛlilɛ kpalɛ, yemɔti kenle ko bɔbɔ ɛnle ɛkɛ mɔɔ memkpale ye kyɛlɛ wɔ nwo a. Ɛnee eza ɔkulo mediema edwɛkɛ na ɔdwenle menli nwo. Ɛhye ɛboa me kpole kpalɛ.
Wɔ 1976 bɛvɛlɛle yɛ wɔ Austria Bɛtɛle wɔ Vienna, na bɛkpale me bɛbokale Ɔfese Kɔmatii ne anwo. Mekɛ zɔhane, ɛnee Austria ɔfese ne nea daselɛlilɛ gyima mɔɔ bɛyɛ ye wɔ Europe Aduduleɛ maanle dɔɔnwo anu la azo, na eza ɔyɛ ngyehyɛleɛ ɔmaa bɛpe nrɛlɛbɛ adenle zo bɛnyia mbuluku. Adiema Jürgen Rundel a ɛnee nea gyima ne azo a, na me nee ye yɛle gyima. Nzinlii bɛkpale me kɛ menea yɛ mbuluku ne mɔ mɔɔ bɛkile ɔ bo bɛkɔ Europe Aduduleɛ aneɛ bulu anu la azo. Kɛkala, Jürgen nee ɔ ye Gertrude tɛsonle kɛ adekpakyelɛma titile wɔ Germany. Ɔvi 1978, Austria ɔfese ne ɛlua kɔmputa zo ɛyɛ magazine na bɛpelente ye wɔ aneɛ nsia anu. Eza bɛfa bie bɛnwa kengavoma wɔ maanle gyɛne zo. Adiema Otto Kuglitsch nee ɔ ye Ingrid mɔɔ ɛnɛ bɛsonle wɔ Germany ɔfese ɛkɛ la a, ɛnee nea gyima ɛhye azo a.
Ɛnee mediema mɔɔ wɔ Europe Aduduleɛ la dua milahyinli bie mɔ azo yɛ bɛ mbuluku wɔ bɛ maanle nu. Noko ɛnee bɛhyia maanle gyɛne zo amra moalɛ. Gyihova bɔle bɛ nwo bane, na yɛdayɛ mɔɔ yɛwɔ ɔfese ɛkɛ la anye liele mediema ɛhye mɔ mɔɔ vale nɔhalɛlilɛ zonlenle wɔ ɛleka mɔɔ bɛva bɛ sa bɛdo yɛ gyima ne azo wɔ ɛvolɛ dɔɔnwo anu la anwo kpalɛ.
Wɔ 1989, me nee Adiema Theodore Jaracz mɔɔ ɛnee boka Neazo Eku ne anwo la hɔle Romania. Yɛhɔle kɛ yɛkaboa mediema dɔɔnwo bie yɛamaa bɛ nee ahyehyɛdeɛ ne abɔ nu azonle. Ɔlua ninyɛne bie mɔ ati, mediema ɛhye mɔ dele bɛ nwo vile asafo ne anwo wɔ 1949 ne anu na bɛhɔdele bɛ asafo ɛdeɛ. Noko, ɛnee bɛkɔ daselɛlilɛ na bɛsɔne fofolɛma. Bɛhyele nuhua bie mɔ bɛguale efiade ɔluakɛ bɛangɔ konle kɛmɔ ɔdole mediema mɔɔ ɛnee wɔ asafo ne anu ala la. Ɛnee arane ɛva ɔ sa ɛdo yɛ gyima ne azo wɔ Romania, yemɔti yɛ nee mediema mɔɔ Romania Maanle Kɔmatii ne dule bɛ la nee mgbanyima nna veale yɛle ayia wɔ Adiema Pamfil Albu sua nu. Yɛvale Adiema Rolf Kellner mɔɔ bahile edwɛkɛ ne abo yeahɔ Austria aneɛ nu la yɛbokale yɛ nwo.
Yɛdɛnlanle edwɛkɛ ne anwo kenle nwiɔ ne azo la, Adiema Albu kpale ɔ mediema mgbanyima nna ne kyɛlɛ kɛ bɛbɔ nu bɛyɛ ko. Ɔhanle kɛ, “Saa yɛanyɛ ye kɛkala a, yɛnrɛnyia mekɛ bieko yɛnrɛyɛ.” Ɛhye anzi mediema mɔɔ bo 5,000 la ziale rale ahyehyɛdeɛ ne anu. Nea konim mɔɔ Gyihova lile na ɔmanle Seetan bɔle anyiemgba a!
Kolaa na Communism arane ne ara awieleɛ wɔ Europe Aduduleɛ wɔ 1989 la, Neazo Eku ne vɛlɛle me nee me ye kɛ yɛrazonle wɔ ewiade amuala gyima ne ati, wɔ New York. Ɔyɛle yɛ azibɛnwo kpalɛ. Yɛbɔle yɛ gyimayɛlɛ bo wɔ Brooklyn Bɛtɛle wɔ July 1990. Bɛkpale me kɛ Neazo Eku ne Ɛzonlenlɛ Kɔmatii boavolɛma ne anu ko wɔ 1992, na ɔvi July 1994 mɔɔ ba la, meboka Neazo Eku ne anu amra anwo.
Mekɛ mɔɔ ɛnee mesiezie nyɛvolɛ aleɛ wɔ hotɛle ɛkɛ ne la ɛpɛ nu dɛbadɛba. Kɛkala me nye die nwo kɛ meboka menli mɔɔ to sunsum nu aleɛ na bɛkyɛ bɛmaa mediema mɔɔ bɛwɔ ewiade amuala la anwo. (Mat. 24:45-47) Saa medwenle ɛvolɛ mɔɔ bo 50 mɔɔ meva meyɛ dahuu ɛzonlenlɛ gyima ne la anwo a, me nye die kpole kɛ Gyihova ɛlɛyila yɛ ewiade amuala gyima ne azo la. Me nye die yɛ maanle maanle avinli nyianu ne anwo kpalɛ ɔluakɛ yɛsukoa yɛ anwuma Selɛ Gyihova, nee Baebolo nu nɔhalɛ ne anwo ninyɛne dɔɔnwo wɔ ɛkɛ.
Me nzɛlɛlɛ a le kɛ menli mgbe dɔɔnwo bazukoa Baebolo ne, bɛalie nɔhalɛ ne bɛali, na bɛ nee yɛ ewiade amuala Keleseɛnema mediemayɛlɛ ne abɔ nu azonle Gyihova. (1 Pita 2:17) Eza me nye la kɛ mebadɛnla anwuma lɔ meanwu me papa wɔ azɛlɛ ye azo wɔ ewudwazo mekɛ ne anu. Medie medi kɛ ɔ nee me mame nee me mbusuafoɔ mɔɔ ɛha la bahulo kɛ bɛbazonle Gyihova wɔ Paladaese.
Me nye la kɛ mebadɛnla anwuma lɔ meanwu me papa wɔ azɛlɛ ye azo wɔ ewudwazo mekɛ ne anu
^ ɛden. 15 Ɛbanwu bɛ ɛbɛlabɔlɛ nu edwɛkɛ wɔ The Watchtower November 1, 1979, ne anu.
^ ɛden. 27 Ɛnɛ, yɛnlɛ asafo sonvolɛ nee asafo sonvolɛ boavolɛ, emomu bɛkpa mgbanyima avinli ngitanwodivolɛ nee kɛlɛhɛlɛvolɛ wɔ asafo biala anu.
‘Gyihova se, “bɛle me alasevolɛ.”’—AYE. 43:10.
1, 2. (a) Duzu a dasevolɛ mɔɔ awie bayɛ la kile a, na wɔ adenle titile boni azo a ewiade adwelie kɛlɛvoma anli nɔhalɛ a? (b) Duzu ati a Gyihova ɛnva ɔ nye ɛndo ewiade adwelie kɛlɛvoma anwo zo ɛ?
DUZU a dasevolɛ kile a? Edwɛbohilelɛ buluku bie kile ɔ bo kɛ: “Awie mɔɔ kɛnwu debie na ɔlɛbɔ ye nolo la.” Kɛ neazo la, adwelie kɛlata bie wɔ Pietermaritzburg, South Africa mɔɔ bɛfɛlɛ ye The Witness (anzɛɛ Dasevolɛ), bɛva bɛli gyima ɛvolɛ mɔɔ bo 160. Duma ne fɛta ɔluakɛ adwelie kɛlata bodane a le kɛ bɛfa bɛabɔ edwɛkɛ mɔɔ kɛzi la nolo. The Witness kpanuvolɛ ne mɔɔ lumua la, hanle ndane kɛ ɔbaha “nɔhalɛ ne, nɔhalɛ ne amuala, tɛ ɛhwee kɛ nɔhalɛ ne ala.”
2 Noko ɔyɛ alɔbɔlɛ kɛ ɛnɛ adwelie kɛlɛvoma dɔɔnwo ɛnga nɔhalɛ anzɛɛ bɛbu bɛ nye bɛgua edwɛkɛ mɔɔ anwo hyia maa alesama la azo la. Ɛhye ati a tumivolɛ Nyamenle ne luale ye tete ngapezonli Yizikeɛle anwo zo hanle edwɛkɛ ɛhye la: ‘Na maanle maanle ne mɔ anwu kɛ medame a mele Gyihova a.’ (Yiz. 39:7) Noko Tumivolɛ Bedevinli ne ɛnva ɔ nye ɛndo ewiade adwelie kɛlɛvoma anwo zo. Ɔlɛ Alasevolɛ kɛyɛ mgbe mɔtwɛ mɔɔ bɛka mɔɔ yeyɛ, nee mɔɔ ɔbayɛ ye kenlebie la bɛkile menli kɔsɔɔti a. Alasevolɛ ɛlɔne ɛhye eza bɔ nyilalɛ mɔɔ Nyamenle ɛva ɛbɔ ɛwɔkɛ kɛ ɔbava yeamaa alesama la nolo. Saa yɛmaa yɛ nye bolo yɛyɛ gyima ɛhye a, ɛnee yɛlɛbɔ duma ne mɔɔ Nyamenle ɛva ɛdo yɛ nwo zo wɔ Ayezaya 43:10 la anwo ɛbɛla: ‘Gyihova se, “bɛle me alasevolɛ nee me sonvolɛma mɔɔ mekpa nu meye bɛ.”’
3, 4. (a) Mekɛ boni a Baebolo Sukoavoma ne vale duma fofolɛ ne dole bɛ nwo zo a, na kɛzi bɛdele nganeɛ wɔ nwo ɛ? (Nea mɔlebɛbo nvoninli ne.) (b) Kpuyia boni mɔ a akee yɛbazuzu nwo a?
3 Nea nwolɛ adenle mɔɔ yɛnyia kɛ Gyihova duma la yɛ nwo zo a, ɔluakɛ ɔle “tete Belemgbunli,” yɛɛ yeha kɛ: “Ɛhye a le me duma wɔ melɛ mɔɔ ɛnlɛ awieleɛ, na ɛhye yɛɛ ɔwɔ kɛ awolɛndoazo kɔsɔɔti fa [kakye] me a”! (1 Tem. 1:17; Ade. 3:15; fa to Nolobɔvo ne 2:16 anwo.) Baebolo Sukoavoma ne vale duma Gyihova Alasevolɛ dole bɛ nwo zo wɔ 1931. Menli dɔɔnwo ɛhɛlɛ ngɛlata ɛva ɛhile nwolɛ anyezɔlɛ. Asafo ko mɔɔ wɔ Canada la hɛlɛle kɛ: “Kɛmɔ yɛle ‘Gyihova alasevolɛ’ la ati yɛ nye die, na yemaa yɛsika yɛ bo kpalɛ kɛ yɛbabɔ duma fofolɛ ne anwo ɛbɛla.”
4 Kɛzi ɛbahile kɛ ɛ nye sɔ nwolɛ adenle mɔɔ wɔnyia kɛ Nyamenle duma la ɛ nwo zo la ɛ? Bieko, asoo ɛbahola wɔahilehile deɛmɔti Baebolo ne fɛlɛ yɛ Gyihova Alasevolɛ la anu ɔ?
5, 6. (a) Kɛzi Yizilayɛ awovolɛ lile Gyihova anwo daselɛ ɛ? (b) Duzu bieko a bɛhanle kɛ bɛyɛ a, na kɛmɔti a ɔwɔ kɛ awovolɛ mɔɔ bɛwɔ ɛkɛ ɛnɛ la noko yɛ bie ɛ?
5 Ɛnee Yizilayɛma mɔɔ bɛwɔ Ayezaya mekɛ zo la le Gyihova “alasevolɛ” na ɛnee maanle mumua ne le ye ‘sonvolɛ.’ (Aye. 43:10) Ndenle mɔɔ ɛnee Yizilayɛ awovolɛ dua zo di daselɛ la anu ko a le kɛ bɛkilehile bɛ mra kɛzi Nyamenle nee bɛ nlenya mɔ luale la. Kɛ neazo la, saa bɛka kɛzi ɔwɔ kɛ bɛdi Akpabɛnwo ne bɛahile bɛ ɛvolɛ biala a, bɛse menli ne kɛ: “Saa bɛ mra biza bɛ kɛ, ‘Ɛzonlenlɛ ɛhye abo a le duzu?’ a, bɛze bɛ kɛ, ‘Ɔle [Gyihova] Akpabɛnwo azubɔlɛ, ɔluakɛ mekɛ mɔɔ ɔku Yigyibitima na ɔdwule Yizilayɛma azua nu la, ɔpɛle nuhua.’” (Ade. 12:26, 27) Ɔbayɛ kɛ awovolɛ zɔhane mɔ eza hanle hilele bɛ mra kɛ mekɛ mɔɔ Mosisi lumuale hɔle Yigyibiti belemgbunli ne ɛkɛ kɛ ɔmaa Yizilayɛma ɛhɔzonle Gyihova wɔ fienemgbole ne anu la, Falo buale kɛ: ‘Gyihova a le nwane, mɔɔ ɔwɔ kɛ metie ye na memaa Yizilayɛma kɔ a?’ (Ade. 5:2) Nɔhalɛ nu, eza bɛbaha kɛ mekɛ mɔɔ ngyegyelɛ bulu ne razɛkyele azɛlɛ ne na Yizilayɛma vile Yigyibitima ɛlɔne ne asa wɔ Nyevile Kɔkɔlɛ ne anu la bɛbuale Falo kpuyia ne bɛmanle awie biala nwunle ye wienyi. Gyihova yɛɛ ɛnee le Tumivolɛ Bedevinli ne a, na ɛnɛ noko zɔhane ala a ɔde a. Bieko, Yizilayɛma nwunle kɛ Gyihova a le nɔhalɛ Nyamenle ne a, na ye ɛwɔkɛ mɔɔ ɔbɔle la kɔsɔɔti rale nu.
6 Ɔda ali kɛ Yizilayɛma mɔɔ anye liele nwo kɛ Gyihova duma la bɛ nwo zo la, hanle ninyɛne ngɛnlɛma ɛhye mɔ anwo edwɛkɛ hilele bɛ mra nee nyɛvolɛ mɔɔ razonlenle bɛ wɔ bɛ awuke ne mɔ anu la. Ɛnee eza ɔhyia kɛ Yizilayɛma kilehile bɛ mra bɛmaa bɛdi nwuanzanwuanzayɛlɛ nwo ngyinlazo mɔɔ Nyamenle ɛva ɛmaa la azo. Gyihova hanle kɛ: ‘Ɔwɔ kɛ bɛmaa bɛ nwo te, ɔluakɛ Medame, Gyihova bɛ Nyamenle, mele nwuanzanwuanza.’ (Sɛlɛ. 19:2; Mɛla 6:6, 7) Nea kɛzi ɛhye le neazo kɛnlɛma maa Keleseɛne awovolɛ mɔɔ bɛwɔ ɛkɛ ɛnɛ la ɛ! Ɔwɔ kɛ bɛdabɛ noko bɛtete bɛ mra bɛmaa bɛyɛ nwuanzanwuanza amaa yeayɛ enililɛ nee anyunlunyia yeamaa Nyamenle duma ne.—Bɛgenga Mrɛlɛbulɛ 1:8; Ɛfɛsɛsema 6:4.
7. (a) Saa Yizilayɛma di nɔhalɛ maa Gyihova a, kɛzi ɔka maanle maanle mɔɔ ɛbɔ bɛ ɛyia la ɛ? (b) Ɛzonlelilɛ boni a la bɛdabɛ mɔɔ Nyamenle duma la bɛ nwo zo la kɔsɔɔti anwo zo a?
7 Ɛhye ati, saa Yizilayɛma di nɔhalɛ a, ɔyɛ daselɛlilɛ kɛnlɛma ɔmaa Nyamenle duma ne. Ɛnee bɛha bɛhile bɛ kɛ: “Menli kɔsɔɔti mɔɔ wɔ ewiade la banwu kɛ bɛfa ye duma a bɛfɛlɛ bɛ a, na bɛazulo bɛ.” (Mɛla 28:10) Noko, ɔyɛ alɔbɔlɛ kɛ Yizilayɛma anwo edwɛkɛ kile kɛ bɛanli nɔhalɛ. Fane dɔɔnwo ne ala, bɛziale bɛhɔzonlenle ananze mɔɔ menli ɛyɛ la. Noko akee, bɛyɛle mɔɔ Keenama nyamenle ne mɔ yɛle la bie. Bɛ ti yɛle se, bɛvale bɛ mra bɛbɔle afɔle na bɛsisile ehyianvolɛma. Nea kɛzi ɛhye le ɛzukoalɛdeɛ mɔɔ tumi wɔ nu maa yɛ kɛ yɛbabɔ mɔdenle yɛayɛ nwuanzanwuanza dahuu yɛava yɛazukoa Nwuanzanwuanza Ko ne mɔɔ ye duma la yɛ nwo zo la ɛ!
8. Duzu a Gyihova hanle kɛ Ayezaya ɛyɛ a, na duzu a ɛnee Ayezaya kpondɛ kɛ ɔnwu ye a?
8 Gyihova hanle kɛ ɔbalie Yizilayɛma yeavi akɛlɛzonlenlɛ nu. (Aye. 43:19) Ayezaya buluku ne adile nsia ne mɔɔ lumua la, ka ɛzɛkyelɛ mɔɔ ɛnee bara Gyɛlusalɛm nee azua mɔɔ zuozua ye azo la anwo edwɛkɛ dɔɔnwo. Gyihova mɔɔ ze ahonle nu la hanle hilele Ayezaya kɛ, ɔnva nwo kɛ menli ne ɛnrɛdie ye la, ɔhɔ zo ɔbɔ bɛ kɔkɔ. Ɔzinle Ayezaya anwo na ɛnee ɔkpondɛ kɛ ɔnwu mekɛ mɔɔ Nyamenle menli ne bɛanlu bɛ nwo la. Kɛzi Nyamenle buale ye ɛ? “Kɔkpula kɛ azuamgbole ne mɔ kɛbɔ, mɔɔ awie ɛnde zolɛ na azua mɔɔ bɛda nu la kɛyɛ azuadu mɔɔ awie ɛnde biala anu, na azɛlɛ ne kɛdɔ mgbane la.”—Bɛgenga Ayezaya 6:8-11.
9. (a) Mekɛ boni a Ayezaya ngapezo ne mɔɔ fane Gyɛlusalɛm ɛzɛkyelɛ ne anwo la rale nu a? (b) Ɛnɛ noko, kɔkɔbɔlɛ boni a ɔwɔ kɛ yɛtie a?
9 Bɛvale gyima ɛhye bɛmanle Ayezaya wɔ ɛvolɛ mɔɔ li awieleɛ wɔ Belemgbunli Ɛzaya tumililɛ ne anu la anu, anzɛɛ kɛyɛ 778 K.Y.M. Ɔyɛle ye ngapezo gyima ne ɛvolɛ mɔɔ bo 46 ɔhɔdwule 732 K.Y.M., wɔ Belemgbunli Hɛzikaya tumililɛ mekɛ ne anu. Ɛnee yeha ɛvolɛ 125 na bɛazɛkye Gyɛlusalɛm wɔ 607 K.Y.M. Ɛhye ati, bɛmanle Nyamenle menli ne nwunle mɔɔ ɔbado bɛ maanle ne la mekɛ tendenle. Ɛnɛ noko, Gyihova ɛmaa ye menli ɛnwu mɔɔ la bɛ nyunlu la ndɛ. Ɛvolɛ kɛyɛ 135 ɛne, ɔvi Ɛzinzalɛ Arane ne mɔɔ lumua la azo, bɛhɔ zo bɛhakye ye kengavolɛma kɛ bɛdwazo ɔluakɛ Seetan tumililɛ ɛtane ne awieleɛ ɛbikye na bɛbava Gyisɛse Kelaese Ɛvolɛ Apenle Ko Tumililɛ ne bɛazie ɔ gyakɛ anu.—Yek. 20:1-3, 6.
10, 11. Kɛzi Yizilayɛma mɔɔ ɛnee wɔ Babelɔn la manle Ayezaya ngapezo bie rale nu ɛ?
10 Dwuuma mɔɔ yɛle tieyɛ bɛlɛle bɛ nwo aze manle Babeloniama la nyianle bɛ ti na bɛvale bɛ bɛhɔle nlɔnu wɔ Babelɔn. (Gyɛ. 27:11, 12) Mekɛ mɔɔ Nyamenle menli ne lile ɛvolɛ 70 wɔ ɛkɛ la, bɛnwunle kɛzi ngapezo bie rale nu ɔmanle ɔyɛle azibɛnwo la: “[Gyihova], bɛ Kpɔnevolɛ ne, Yizilayɛ Nwuanzanwuanza Ko ne se, ‘Bɛdabɛ bɛ ti, mebazoa meamaa bɛahɔ Babelɔn anwo zo, meamaa bɛahɔbubu suakpole ne nlenkɛ mgbole ne mɔ.’”—Aye. 43:14.
11 Amaa zɔhane ngapezo ne ara nu la, edwɛkɛ bie mɔɔ manle ewiade ne kpusule la zile wɔ October 539 K.Y.M. nɔɔzo. Mekɛ mɔɔ ɛnee Babelɔn belemgbunli ne nee ye mgbanyima ɛlɛno dwora nwuanzanwuanza ne mɔ mɔɔ bɛvale bɛvile Gyɛlusalɛm ɛzonlenlɛ sua ne anu bɛrale anu na bɛlɛye bɛ nyamenle ne mɔ mɔɔ menli a yɛle la ayɛlɛ la, Medeanema nee Pɛhyeama honle vale Babelɔn. Wɔ 538 anzɛɛ 537 K.Y.M., Saelɛse mɔɔ lile Babelɔn azo konim lazele Dwuuma kɛ bɛzia bɛhɔ Gyɛlusalɛm bɛhɔzi Nyamenle ɛzonlenlɛ sua ne bieko. Ayezaya hanle ɛhye mɔ nee Gyihova ɛwɔkɛ mɔɔ ɔbɔle kɛ saa bɛsia bɛba Gyɛlusalɛm a, ɔbamaa ye menli ne mɔɔ bɛnlu bɛ nwo la asa aha mɔɔ bɛhyia nwo na yeabɔ bɛ nwo bane la kɔsɔɔti dole ɛkɛ. Nyamenle vɛlɛle bɛ ‘menli mɔɔ mebɔ bɛ memaa me nwo, amaa bɛaye me ayɛlɛ.’ (Aye. 43:21; 44:26-28) Saa nlɔnuma ɛhye mɔ sia ba na bɛbasi Gyihova ɛzonlenlɛ sua ne bieko wɔ Gyɛlusalɛm a, bɛbayɛ daselɛ mɔɔ kile kɛ Gyihova a le nɔhalɛ Nyamenle ne a, na ɔdi ye edwɛkɛ zo dahuu.
12, 13. (a) Nwane mɔ a rabokale Yizilayɛma anwo wɔ Gyihova ɛzonlenlɛ ne anu a? (b) Duzu a bɛkpondɛ bɛavi ‘mboane gyɛne ne’ ɛkɛ wɔ mekɛ mɔɔ bɛlɛboa ‘Nyamenle Yizilayɛ ne’ la ɛ, na anyelazo boni a bɛlɛ a?
12 Ɛnee menli mɔɔ ɛnle Yizilayɛma la boka maanle fofolɛ ɛhye anwo, na nzinlii menli dɔɔnwo mɔɔ bɛnle Yizilayɛma la hakyile yɛle Dwuuma. (Ɛzela 2:58, 64, 65; Ɛseta 8:17) Ɛnɛ, Gyisɛse ‘mboane gyɛne ne’ anu “menli pemgbenleamgbe bie” ɛlɛfa nɔhalɛlilɛ aboa ‘Nyamenle Yizilayɛ ne’ mɔɔ bɛmɛ a le Keleseɛnema mɔɔ bɛkpokpa bɛ la. (Yek. 7:9, 10; Dwɔn 10:16; Gal. 6:16) Bɛfa Gyihova Alasevolɛ mɔɔ le duma mɔɔ Nyamenle ɛva ɛmaa bɛ la, bɛfɛlɛ menli pemgbenleamgbe ne noko.
13 Wɔ Kelaese Ɛvolɛ Apenle Ko Tumililɛ ne anu, ekpunli kpole ne bava anyelielɛ kpole ahilehile kɛzi ɛnee awie le Gyihova Dasevolɛ a ɔde wɔ awieleɛ mekɛ ɛhye anu la anu ahilemenli mɔɔ bɛbadwazo bɛ la. Noko, saa yɛbahola yeayɛ zɔ a, kyesɛ yɛbɔ duma ne mɔɔ la yɛ nwo zo la anwo ɛbɛla na yɛbɔ mɔdenle yɛmaa yɛ nwo kɔ zo te. Bieko, ɔnva nwo mɔdenle biala mɔɔ yɛbabɔ la, ɔwɔ kɛ yɛsɛlɛ evinli mɔɔ kɛha yɛ la anwo ɛtanefakyɛ, na yɛdie yɛto nu kɛ yɛle ɛtanevolɛma na Nyamenle duma ne mɔɔ la yɛ nwo zo la le enililɛ kpole kpalɛ.—Bɛgenga 1 Dwɔn 1:8, 9.
14. Duma Gyihova ne abo kile duzu?
14 Amaa Nyamenle duma ne mɔɔ la yɛ nwo zo la anwo anyezɔlɛ mɔɔ yɛlɛ ayɛ kpole la, ɔwɔ kɛ yɛdwenledwenle mɔɔ duma ne kile la anwo. “Gyihova” duma ne vi Hibulu yɛkpɔkɛ bie mɔɔ ɔkile “ɔyɛ ɛkɛ” la anu. Yemɔti, bɛnwunle kɛ duma Gyihova ne abo kile kɛ “Ɔmaa Ɔyɛ Ɛkɛ.” Ngilenu ɛhye fɛta Gyihova ɔluakɛ ɔdaye a ɔbɔle debie biala a. Bieko, saa Gyihova ka kɛ ɔyɛ debie bie a, awie biala ɛnrɛhola ɛnrɛzi ye adenle, Seetan bɔbɔ ɛnrɛhola.
15. Duzu a yɛkola yɛsukoa ye wɔ Gyihova duma ne anwo wɔ edwɛkɛ ne mɔɔ ɔhanle ɔhilele Mosisi la anu a? (Nea ɛlɛka “Duma Mɔɔ Lɛ Ngilenu Dɔɔnwo.”)
15 Gyihova hilehilele ye duma ne anu dɔɔnwo hilele Mosisi. Mekɛ mɔɔ Gyihova zoanle Mosisi kɛ ɔhɔye Ye menli ne ɔvi Yigyibiti la, ɔzele Mosisi kɛ: “Mebayɛ Me Nwo Mɔɔ Mekulo Kɛ Meyɛ La.” Gyihova vale zɔle zo kɛ: “Ka kile Yizilayɛma kɛ, ‘Mebayɛ Me Nwo ɛzoa me bɛ nwo ɛke.’” (Ade. 3:14, NW; ɔ bo ɛkɛ edwɛkɛ ne.) Yemɔti, Gyihova kola kakyi ɔ nwo debie biala ɔfa ɔdi ye bodane nwo gyima. Gyihova hakyile ɔ nwo Dievolɛ, Wowavolɛ, Sinzavolɛ, yɛɛ Maavolɛ ɔmanle Yizilayɛma mɔɔ ɛnee wɔ akɛlɛ ɛzonlenlɛ nu la asa hanle debie biala mɔɔ ɛnee bɛhyia nwo la.
16, 17. (a) Kɛzi yɛbahile kɛ yɛ nye sɔ nwolɛ adenle mɔɔ yɛnyia kɛ Nyamenle duma la yɛ nwo zo la ɛ? (b) Duzu a yɛbazuzu nwo wɔ edwɛkɛ mɔɔ doa zo la anu a?
16 Ɛnɛ, Gyihova kɔ zo yɛ ye duma ne anwo gyima ɔmaa yɛ sa ka ninyɛne mɔɔ yɛhyia nwo wɔ sunsum nu nee nwonane nu la. Noko akee, tɛ mɔɔ Nyamenle mumua ne kakyi ɔ nwo yɛ la ala a ye duma ne fane nwo a. Ɔfane mɔɔ ɔdua ye Alasevolɛ ne mɔ anwo zo ɔyɛ ɔmaa ye bodane ba nu la noko anwo. Saa yɛdwenledwenle ɛhye anwo a, ɔbamaa yɛahɔ zo yɛabɔ ye duma ne anwo ɛbɛla. Kɛmɔ Kåre mɔɔ ɛnyia ɛvolɛ 84 na yeva ɛvolɛ 70 yeyɛ Daselɛlilɛ gyima ne wɔ Norway hanle la, ɔse: “Mete nganeɛ kɛ ɔle enililɛ kpole kɛ ɛbazonle Gyihova, damɛnlangoate Belemgbunli ne, na wɔaboka menli ne mɔɔ ye duma nwuanzanwuanza ne la bɛ nwo zo la anwo. Ɔle nwolɛ adenle kpole kɛ ɛbahilehile Baebolo nu nɔhalɛ ne anu wɔahile awie mɔ na wɔanwu kɛ bɛde ɔ bo na bɛ nye ɛlie nwo la. Kɛ neazo la, saa mekilehile gyima mɔɔ Kelaese ɛkpɔnedeɛ ne di nee kɛzi bɛbahola bɛalua zo bɛanyia dahuu ngoane wɔ tenlene ewiade fofolɛ ne mɔɔ anzondwolɛ wɔ nu la anu mekile a, ɔmaa me kunlu dwo me nwo kpalɛ.”
17 Nɔhalɛ, ɔyɛ se kɛ yɛbanyia menli mɔɔ bɛkulo kɛ bɛsukoa Nyamenle anwo debie la wɔ ɛleka bie mɔ. Noko akee, kɛmɔ Kåre hanle la, saa ɛnyia awie na ɛkola ɛkilehile ye Gyihova duma ne anwo debie a, asoo ɛnli fɛlɛko kpole ɔ? Noko kɛzi yɛbahola yɛayɛ Gyihova Alasevolɛ na mekɛ ko ne ala yɛali Gyisɛse anwo daselɛ ɛ? Yɛbabua kpuyia ɛhye wɔ edwɛkɛ mɔɔ doa zo la anu.
“Gyisɛse buale bɛ kɛ, ‘. . . na bɛali me nwo daselɛ . . . bɛahɔdwu aleɛabo ɛleka biala.’”—GYI. 1:7, 8.
1, 2. (a) Gyihova dasevolɛ mɔɔ tɛla biala la a le nwane? (b) Duma Gyisɛse ne abo kile duzu, na kɛzi Nyamenle Ara ne bɔle ye duma ne anwo ɛbɛla ɛ?
“NA ƐHYE ala ati yɛɛ bɛwole me bɛmanle membale ewiade ye anu a, kɛ membanli nɔhalɛ ne anwo daselɛ.” (Bɛgenga Dwɔn 18:33-37.) Edwɛkɛ ɛhye a Gyisɛse Kelaese hanle hilele Wulomuma amɛnlado ne mɔɔ ɛnee nea Dwudiya azo wɔ mekɛ mɔɔ bɛdi ye edwɛkɛ la a. Ɛnee ɔtɛkyɛle biala yɛɛ Gyisɛse lale ɔ nwo ali kɛ belemgbunli a. Ɛvolɛ dɔɔnwo anzi, ɛzoanvolɛ Pɔɔlo hanle akɛnrasesebɛ nwo neazo ɛhye mɔɔ Gyisɛse yɛle la anwo edwɛkɛ kɛ, ‘ɔgyinlanle Pɔnteɛse Paelɛte anyunlu ɔlile ye diedi nwo daselɛ.’ (1 Tem. 6:13) Nɔhalɛ nu, ɔdwu mekɛ ne bie a ɔhyia akɛnrasesebɛ kpalɛ na awie ahola ayɛ “nɔhalɛ dasevolɛ” wɔ Seetan ewiade ɛhye mɔɔ ɛkpɔlɛ dɔɔnwo wɔ nu la anu!—Yek. 3:14.
2 Kɛmɔ ɛnee Gyisɛse le Dwuunli la ati, bɛwole ye kɛ Gyihova dasevolɛ. (Aye. 43:10) Ɔrayɛle Nyamenle dasevolɛ mɔɔ tɛla biala. Gyisɛse manle mɔɔ ye duma ne kile la anwo hyianle ye kpalɛ. Mɔɔ anwumabɔvolɛ ne zele Gyisɛse papa Dwosefi mɔɔ ɔtetele ye la kɛ ɔlua sunsum nwuanzanwuanza ne azo Mɛle banrenzɛ la, ɔdoale zo kɛ: “Ɔbawo ralɛ nrenya na wɔado ye duma Gyisɛse, ɔboalekɛ ɔbalie ye menli ne yeavi bɛ ɛtane nu.” (Mat. 1:20, 21) Wɔ Hibulu nu, duma Gyisɛse abo kile “Gyihova Le Ngoanedievolɛ.” Ɛnee Gyihova balua Gyisɛse anwo zo alie alesama avi ɛtane nee ewule nu. Gyisɛse zele Dwuuma kɛ bɛnlu bɛ nwo wɔ bɛ ɛtane ne mɔ anwo amaa bɛanyia Gyihova anyunlu ɛlolɛ. (Mat. 10:6; 15:24; Luku 19:10) Ɔbɔle Nyamenle Belemgbunlililɛ ne nolo. Edwɛkpa kɛlɛvolɛ Maake hɛlɛle kɛ: “Gyisɛse hɔle Galeli hɔbɔle Edwɛkpa ne nolo kɛ, ‘Mekɛ ne ɛdwu, Nyamenle Belemgbunlililɛ ne ɛbikye. Bɛnlu bɛ nwo na bɛlie Edwɛkpa ne bɛli.’” (Maake 1:14, 15) Eza Gyisɛse vale akɛnrasesebɛ kpale Dwuuma ɛzonlenlɛ ne anu mgbanyima anwo ɛdanlɛ, ɛhye boka nwo bie a bɛhunle ye a.—Maake 11:17, 18; 15:1-15.
3. Gyisɛse wule la ye kenle nsa ne azo, duzu a zile a?
3 Noko, nwanwane debie bie zile! Gyisɛse wule la ye kenle nsa ne azo, Gyihova dwazole ye vile ewule nu, kɛ sunsum nu sonla mɔɔ ɛnnwu ɛlɛ. (1 Pita 3:18) Gyisɛse yele ɔ nwo hilele ye ɛdoavolɛma ne ɔvale ɔlile bɛ daselɛ. Kenle mɔɔ bɛdwazole ye ala la, ɔyele ɔ nwo ɔhilele fane nnu.—Mat. 28:8-10; Luku 24:13-16, 30-36; Dwɔn 20:11-18.
4. Ayia boni a Gyisɛse yɛle wɔ mekɛ mɔɔ bɛdwazole ye la ɛ, na duzu gyima a ɔvale ɔmanle ye ɛdoavolɛma a?
4 Mekɛ mɔɔ tɔ zo nnu mɔɔ Gyisɛse yele ɔ nwo hilele la, ɛnee ye ɛzoanvolɛma ne nee menli gyɛne ɛyia. Kenle titile zɔhane, ɔ nee bɛ zukoale Nyamenle Edwɛkɛ ne. “Ɔbukele bɛ adwenle ɔmanle bɛdele Nyamenle Edwɛkɛ ne abo.” Ɛhye manle bɛdele ɔ bo kɛ ɛnee bɛha bɛdo ɛkɛ dɛba wɔ Ngɛlɛlera ne anu kɛ Nyamenle agbɔvolɛma a bahu ye a noko bɛbalua nwanwane adenle zo bɛadwazo ye. Wɔ ayia zɔhane abo, Gyisɛse manle ye tievolɛma ne nwunle mɔɔ ɔwɔ kɛ bɛyɛ la. Ɔzele bɛ kɛ: “Bɛbɔ ɔ bo wɔ Gyɛlusalɛma ɛke bɛva me duma bɛbɔ anlubɛnwo nolo bɛhile maanle maanle kɔsɔɔti.” Ɔdoale zo kɛ: ‘Bɛli ninyɛne ɛhye mɔ anwo daselɛ.’—Luku 24:44-48.
5, 6. (a) Duzu ati a Gyisɛse hanle kɛ: ‘Bɛbali ɔ nwo daselɛ ɛ’? (b) Duzu a ɛnee ɔwɔ kɛ Gyisɛse ɛdoavolɛma di nwolɛ daselɛ a?
5 Yemɔti, mekɛ mɔɔ li amozii mɔɔ Gyisɛse yele ɔ nwo ali wɔ ye kenle 40 ne anzi la, ɛnee ye ɛdoavolɛma ne bade ye mɛla sikalɛ ne mɔɔ tumi wɔ nu mɔɔ ɔvale ɔmanle bɛ la abo: ‘Na bɛbali me nwo daselɛ wɔ Gyɛlusalɛm, nee Dwudiya amuala nee Samɛlea bɛahɔdwu aleɛabo ɛleka biala.’ (Gyi. 1:8) Duzu ati a Gyisɛse hanle kɛ bɛbali ‘ɔ nwo’ daselɛ, na tɛ Gyihova ɛ? Ɔhanle ye zɔ ɔluakɛ ɛnee ye tievolɛma ne le Yizilayɛma, yemɔti bɛle Gyihova alasevolɛ dɛba.
6 Kɛkala, akee ɔwɔ kɛ Gyisɛse ɛdoavolɛma ne nwu kɛ Gyihova balua Gyisɛse anwo zo alie alesama ngoane. Adenle ɛhye mɔɔ bɛbalua zo bɛalie bɛ ngoane la di munli tɛla adenle mɔɔ Gyihova luale zo liele Yizilayɛma vile Yigyibiti nee Babelɔn akɛlɛzonlenlɛ nu wɔ tete ne la. Gyisɛse Kelaese ewule ne nee ye ewudwazo ne bahola alie menli avi akɛlɛyɛlɛ mɔɔ tɛla biala, ɛtane nee ewule tumi bo. Mɔɔ bɛvale sunsum nwuanzanwuanza ne bɛkpokpale Gyisɛse ɛdoavolɛma ne wɔ Pɛntekɔso 33 Y.M. la, bɛbɔle “ninyɛne mgbole mɔɔ Nyamenle ɛyɛ la” nolo, na menli dɔɔnwo liele lile. Gyihova ɛmaa Gyisɛse mɔɔ yedwazo ye yevi ewule nu la tumi kpole wɔ anwuma, na ɔlɛdua ɔ nwo zo yealie menli dɔɔnwo mɔɔ ɛnyia diedi wɔ Gyisɛse ɛkpɔnelɛ afɔle ne anu la ngoane.—Gyi. 2:5, 11, 37-41.
7. Duzu a ninyɛne mɔɔ sisile wɔ Pɛntekɔso 33 Y.M. la di nwolɛ daselɛ a?
7 Ninyɛne mɔɔ sisile wɔ ɛvolɛ 33 Y.M. Pɛntekɔso kenle ne anu la, di daselɛ kɛ Gyihova liele Gyisɛse afɔle ne mɔɔ ɔvale ye sonlabaka ne mɔɔ di munli bɔle la dole nu kɛ mgbɔdalɛdeɛ, anzɛɛ debie mɔɔ keda ɛtane zo. (Hib. 9:11, 12, 24) Kɛmɔ Gyisɛse hilehilele nu la, yeamba kɛ, ‘bɛzonle ye; ɔrale kɛ ɔbazonle, na yeava ye ngoane yeayɛ ɛkpɔnedeɛ yeamaa menli dɔɔnwo.’ (Mat. 20:28) “Menli dɔɔnwo” ne mɔɔ bɛbanyia Gyisɛse ɛkpɔnedeɛ ne azo nvasoɛ la, ɛnvi Dwuuma mɔɔ bɛnlunle bɛ nwo la angome anu. Emomu, Nyamenle kpondɛ kɛ ‘menli kɔsɔɔti nyia ngoane,’ ɔluakɛ ɛkpɔnedeɛ ne baye “ewiade amra ɛtane yeahɔ.”—1 Tem. 2:4-6; Dwɔn 1:29.
8. Nienwu a Gyisɛse ɛdoavolɛma ne lile daselɛ hɔdwule a, na kɛzi bɛholale bɛyɛle zɔ ɛ?
8 Asoo Gyisɛse ɛdoavolɛma mɔɔ bɛlumua la nyianle akɛnrasesebɛ lile ɔ nwo daselɛ dahuu? Nɔhalɛ nu, bɛyɛle ye zɔ, noko tɛ bɛdabɛ mumua ne bɛ anwosesebɛ ɔ. Gyihova tumi kpole ne mɔɔ yemɔ a le ye sunsum nwuanzanwuanza ne la a manle bɛnyianle anwosesebɛ bɛlile daselɛ a. (Bɛgenga Gyima ne 5:30-32.) Yemɔti, wɔ ɛvolɛ 33 Y.M. Pɛntekɔso kenle ne anzi ɛvolɛ 27, ɛnee bɛbahola bɛaha kɛ, bɛbɔ “Edwɛkpa ɛhye” nolo bɛhile Dwuuma nee menli mɔɔ ɛnle Dwuuma la nee “abɔdeɛ muala mɔɔ wɔ aleɛabo la.”—Kɔl. 1:5, 23.
9. Kɛmɔ ɛnee bɛha bɛdo ɛkɛ la, duzu a rale Keleseɛne asafo ne azo a?
9 Ɔyɛ alɔbɔlɛ kɛ mekɛ guale nu la, menli mɔɔ ɛnee wɔ Keleseɛne asafo ne anu la hilehilele ninyɛne mɔɔ ɛnle nɔhalɛ la, na bɛlɛ ye ngyikyingyikyi toonwo bɛzɛkyele mediema ne mɔ diedi la. (Gyi. 20:29, 30; 2 Pita 2:2, 3; Dwuudu 3, 4) Gyisɛse hanle kɛ kpɔkyevolɛma bawoa ɛkɛ toonwo “ewiade awieleɛ.” (Mat. 13:37-43) Ɛhye ati, wɔ October 1914, Gyihova kpale Gyisɛse kɛ alesama amuala Belemgbunli. Zɔhane mekɛ ne a “awieleɛ mekɛ ne” anzɛɛ Seetan ɛtane ewiade ne awieleɛ mekɛ ne bɔle ɔ bo a.—2 Tem. 3:1.
10. (a) Ɛvolɛ titile boni a Keleseɛnema mɔɔ bɛkpokpa bɛ mɔɔ bɛwɔ ɛkɛ ɛnɛ la bɔle nwolɛ nolo a? (b) Duzu a zile wɔ October 1914 a, kɛzi yɛkola yɛnwu ye zɔ ɛ?
10 Ɛvolɛ 30 kolaa na October 1914 adwu la, yɛɛ Keleseɛnema mɔɔ bɛkpokpa bɛ la bɔle ɔ bo bɔle ye nolo kɛ Nyamenle Belemgbunlililɛ ne bali tumi wɔ zɔhane ɛvolɛ ne a. Bɛnwunle ɛhye wɔ edwɛkɛ mɔɔ wɔ Daneɛle ngapezo ne mɔɔ fane baka kpole bie mɔɔ bɛbapɛ ye bɛado aze na yeafifi wɔ “ɛvolɛ [anzɛɛ, mekɛ] nsuu” anzi la anu. (Dan. 4:16) Gyisɛse vɛlɛle mekɛ ɛhye “menli mɔɔ ɛnze Nyamenle la . . . mekɛ” wɔ ye kenlebie ɛralɛ ne nee ye ‘ewiade awieleɛ ne’ anwo ngapezo ne anu. Ɔvi ɛvolɛ 1914, “debie mɔɔ bazi ahile kɛ [Kelaese] ɛralɛ ne ɛdwu” la ɛla ali wienyi ɛmaa menli kɔsɔɔti ɛnwu ye. Kɛkala ɔle azɛlɛ ye Belemgbunli fofolɛ. (Mat. 24:3, 7, 14; Luku 21:24) Yemɔti, ɔvi zɔhane mekɛ ne, “ninyɛne mgbole mɔɔ Nyamenle ɛyɛ” mɔɔ yɛbɔ ye nolo la bie a le Gyisɛse mɔɔ Gyihova ɛva ye ɛzie Belemgbunli ɔvi 1914 la.
11, 12. (a) Duzu a zile wɔ 1919 ne anu a? (b) Duzu a lale ali wienyi wɔ ɛvolɛ 1935 ne anu a? (Nea mɔlebɛbo nvoninli ne.)
11 Ɔvi ɛvolɛ 1914 mɔɔ bɛziele Gyisɛse Kelaese Belemgbunli la, yɛɛ ɔbɔle ɔ bo kɛ ɔye ye ɛdoavolɛma mɔɔ bɛkpokpa bɛ la yeavi ‘Babelɔn Kpole ne,’ mɔɔ ɔgyi ɛkɛ ɔmaa adalɛ ɛzonlenlɛ la anu a. (Yek. 18:2, 4) Wɔ 1919, mɔɔ ɛnee Ewiade Konle I rale ye awieleɛ ɛtɛkyɛle la, menli mɔɔ bɛva sunsum nwuanzanwuanza ne bɛkpokpa bɛ la nyianle adenle bɔle edwɛkpa ne nolo wɔ ewiade amuala. Bɛlile ɛkpɔnedeɛ ne mɔɔ kola die ngoane nee edwɛkpa mɔɔ fane Nyamenle Belemgbunlililɛ ne anwo la daselɛ. Ɔlua ɛhye azo, menli dɔɔnwo zukoale nɔhalɛ ne na bɛkpokpale bɛ kɛ bɛ nee Kelaese bɛayɛ arelemgbunli wɔ anwuma.
12 Wɔ 1935, ɔralale ali wienyi kɛ Kelaese ɛbɔ ɔ bo ɔlɛboɔboa ye ‘mboane gyɛne’ ne anloa. Ɛnɛ, mboane gyɛne ne anu amra ɛyɛ mgbe dɔɔnwo wɔ ewiade amuala. Bɛ nee menli mɔɔ bɛkpokpa bɛ la di Kelaese neazo ne anzi bɛfa akɛnrasesebɛ bɛdi daselɛ. Mboane gyɛne ne noko die di kɛ ɔlua Gyisɛse afɔlebɔlɛ ne ala azo a bɛbanyia ngoane a. Bɛze kɛ saa bɛkɔ zo bɛyɛ daselɛlilɛ gyima ne na bɛfa bɛ ngoane mekɛ bɛyɛ mɔɔ sɔ Gyihova anye a, bɛbanyia bɛ ti wɔ “amaneɛnwunlɛ kpole ne” anu, na bahɔ Nyamenle ewiade fofolɛ ne anu.—Dwɔn 10:16; Yek. 7:9, 10, 14.
13. Kɛ Gyihova Alasevolɛ la, duzu a yɛsika yɛ bo kɛ yɛbayɛ a, na kɛ ɔkɛyɛ na yɛahola ye yɛ kpalɛ ɛ?
13 Ɔle nwolɛ adenle kpole mɔɔ yɛnyia kɛ yɛbahɔ zo yɛaha “ninyɛne mgbole mɔɔ Nyamenle ɛyɛ” nee kenlebie ɛwɔkɛ ngakyile mɔɔ yebɔ la anwo edwɛkɛ yɛahile menli a. Nɔhalɛ nu, tɛ mekɛ ne amuala a gyima ɛhye ɛyɛlɛ la aze a. Ɔdwu mekɛ ne bie a menli ɛndie yɛ anzɛɛ bɛdwazo bɛtia yɛ. Ɔba ye zɔ a ɔwɔ kɛ yɛsukoa ɛzoanvolɛ Pɔɔlo nee ɔ gɔnwo mɔ neazo ne. Ɔhanle kɛ: “Yɛ Nyamenle ne manle yɛ akɛnrasesebɛ manle yɛhanle Edwɛkpa ne mɔɔ vi ye ɛkɛ ne la yɛhilele bɛ wɔ mekɛ bɔbɔ mɔɔ ɛnee menli dɔɔnwo tia yɛ la.” (1 Tɛs. 2:2) Ɔwɔ kɛ yɛmaa ɛwɔkɛ mɔɔ yɛbɔle Gyihova wɔ mekɛ mɔɔ yɛyilale yɛ nwo zo la tɛnla yɛ adwenle nu dahuu. Yɛkulo kɛ yɛyɛ Gyihova Alasevolɛ kɔkpula kɛ Seetan ɛtane ewiade ɛhye kɛhɔ ye awieleɛ bɔkɔɔ. (Aye. 6:11) Yɛnrɛhola yɛnrɛva yɛ anwosesebɛ yɛnrɛyɛ zɔ. Kɛmɔ ɛvoya mɔɔ lumua la anu Keleseɛnema ne yɛle la, ɔwɔ kɛ yɛsɛlɛ Gyihova yɛmaa ɔmaa yɛ ye sunsum nwuanzanwuanza ne amaa yɛanyia “tumi bedevinli ne.”—Bɛgenga 2 Kɔlentema 4:1, 7; Luku 11:13.
14, 15. (a) Duzu a bɛyɛle ɛvoya ne mɔɔ lumua la anu Keleseɛnema a, na kɛzi Pita manle bɛ anwosesebɛ ɛ? (b) Saa bɛkpɔ yɛ ɔluakɛ yɛle Gyihova Alasevolɛ la ati a, duzu a ɔwɔ kɛ yɛkakye a?
14 Ɛnɛ, menli dɔɔnwo ka kɛ bɛle Keleseɛnema anzɛɛ “bɛze Nyamenle, noko bɛ nyɛleɛ ɛngile zɔhane. Ɛkpɔlɛ nee anzosesebɛ ɛyi bɛ tɛkɛɛ, yɛɛ bɛnze debie kpalɛ biala yɛ.” (Tae. 1:16) Wɔ ɛvoya ne mɔɔ lumua la anu, menli dɔɔnwo anzonle Nyamenle wɔ adenle mɔɔ ɔdie ɔto nu la azo, bɛkpɔle nɔhalɛ Keleseɛnema mɔɔ ɛnee wɔ ɛkɛ la bɔbɔ. Ɛhye ati, ɛzoanvolɛ Pita hɛlɛle bɛ kɛ: “Saa Kelaese duma nu ti bɛkile bɛ nyane a, nyilalɛ ɛha bɛ, ɔluakɛ . . . sunsum ne mɔɔ le Nyamenle Sunsum ne wɔ bɛ nwo zo.”—1 Pita 4:14.
15 Asoo edwɛkɛ zɔhane mɔɔ sunsum ne manle bɛhɛlɛle la fane Gyihova Alasevolɛ mɔɔ bɛwɔ ɛkɛ ɛnɛ la anwo ɔ? Ɛhɛe, ɔluakɛ yɛdi Gyihova anwo daselɛ yɛɛ eza yɛbɔ ye nolo kɛ Gyisɛse a le Nyamenle Belemgbunlililɛ ne azo Belemgbunli a. Bɛkpɔle Gyisɛse ɔluakɛ ɛnee ɔle Gyihova dasevolɛ. Noko, ɔzele menli mɔɔ dwazole tiale ye la kɛ: “Egya tumi nu yɛɛ melua mɔɔ membale a, na bɛmɛ, bɛanlie me.” (Dwɔn 5:43) Zɔhane ati, saa menli fa ɛkpɔlɛ ba ɛ nwo zo ɔlua daselɛlilɛ gyima ne mɔɔ ɛlɛyɛ la ati a, ɛnee kakye kɛ Nyamenle die wɔ to nu na ‘ye sunsum ne wɔ ɛ nwo zo.’
16, 17. (a) Kɛzi Gyihova menli mɔɔ bɛwɔ ewiade amuala la te nganeɛ wɔ daselɛlilɛ gyima ne anwo ɛ? (b) Duzu a wɔsika ɛ bo kɛ ɛbayɛ a?
16 Eza ɔwɔ kɛ yɛkakye kɛ yɛ daselɛlilɛ gyima ne ɛlɛnyia anyuhɔlɛ kpalɛ wɔ ewiade ɛleka muala. Wɔ ɛleka bɔbɔ mɔɔ yɛta yɛkɔ daselɛlilɛ wɔ ɛkɛ la, yɛnyia menli mɔɔ lɛ ɛhulolɛ kɛ bɛbadie yɛ ngoane edwɛkɛ ne la dahuu. Yemɔti bɛmaa yɛbɔ mɔdenle yɛzia yɛhɔ menli mɔɔ tie yɛ la ɛkɛ, yɛ nee bɛ ɛzukoa Baebolo ne, yɛboa bɛ yɛmaa bɛyila bɛ nwo zo na bɛzɔne. Kɛzi ɛbade nganeɛ wɔ mekɛ mɔɔ wɔhola wɔyɛ zɔ la ɛ? Sarie mɔɔ ɛva ɛvolɛ mɔɔ bo 60 ɛyɛ daselɛlilɛ gyima ne anyebolo zo wɔ South Africa la ka kɛ: “Ɔyɛ me anyelielɛ kpole kɛ ɔlua Gyisɛse ɛkpɔnelɛ afɔle ne ati, me nee Gyihova, anwuma nee aze Belemgbunli ne ɛnyia agɔnwolɛvalɛ kpalɛ, na meboa menli memaa bɛnwu ye duma ne la.” Ɔ nee ɔ hu Martinus bɛboa bɛ mra nsa nee awie mɔ gyɛne bɛmaa bɛlɛsonle Gyihova. Sarie toa zo kɛ: “Gyima biala ɛnle ɛkɛ mɔɔ ɔmaa ahunlundwolɛ kpole zɛhae a, na ɔlua ye sunsum nwuanzanwuanza ne azo, Gyihova maa yɛ muala anwosesebɛ mɔɔ yɛhyia la ɔmaa yɛtoa ngoane gyima ɛhye azo.”
17 Saa yɛle Keleseɛnema mɔɔ bɛzɔne yɛ anzɛɛ bɛtɛsɔnenle yɛ bɔbɔ a, ɔwɔ kɛ yɛ kɔsɔɔti yɛ nye die nwolɛ adenle kɛnlɛma ne mɔɔ yɛnyia kɛ yɛboka Gyihova Alasevolɛ mɔɔ bɛwɔ ewiade amuala anwo la anwo. Yemɔti, kɔ zo bɔ edwɛkpa ne nolo na twe ɛ nwo fi Seetan ewiade ne anwo. Saa ɛyɛ zɔ a, ɛbamaa enililɛ kpole aha yɛ anwuma Selɛ Gyihova mɔɔ ɔlɛ ɛlɔlɛ na ye duma la yɛ nwo zo la dahuu.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn edwɛne 18 Nyamenle Nɔhalɛ Ɛlɔlɛ Ne***
Edwɛne 18
Nyamenle Nɔhalɛ Ɛlɔlɛ Ne
(Ayezaya 55:13)
1. Nɔhalɛ ɛlɔlɛ!
Nyamenle le ɛlɔlɛ.
Ɔzoanle ɔ Ra ne kɛ
Ɔrakpɔne Ye menli.
Amaa bɛ muala bɛanyia
Dahuu ngoane, nyilalɛ.
(Nliezo)
2. Nɔhalɛ ɛlɔlɛ!
Nyamenle le ɛlɔlɛ.
Ye gyima di daselɛ.
Ye ngyekyeleɛ ne ati
Yezie Kelaese ’bia zo.
Yeyɛ ye Belemgbunli.
(Nliezo)
3. Nɔhalɛ ɛlɔlɛ!
Nyamenle le ɛlɔlɛ.
Bɛmaa yɛnyia ɛlɔlɛ
Yɛboa bɛlɛvoma,
Yɛmaa bɛnwu Nyamenle,
Na yɛkyekye bɛ rɛle.
(NLIEZO)
Bɛmɛ mɔɔ nzuhɔn’ ku bɛ,
Ngoane nzule wɔ ɛke.
Bɛndɔne, bɛranlo bie.
Nyamenle kulo bɛ.
(Eza nea Edw. 33:5; 57:10; Ɛfɛ. 1:7.)
^ ***sn edwɛne 10 “Mewɔ Ɛke! Soa Me”***
Edwɛne 10
“Mewɔ Ɛke! Soa Me”
(Ayezaya 6:8)
1. Menli yɛ ninyɛne dɔɔnwo
Fa sɛkye Nyamenle duma.
Bie kile kɛ ɔti yɛ se.
Koasea se, ‘Nyamenle ’nle ’kɛ.’
Nwane a te ye duma nwo?
Nwane a bahanvo ye a?
“Awulae, mewɔ ’ke soa me.
Mebahanvo wɔ duma ne.
(Nliezo)
2. Bɛse Gyihova le nyaanyaa.
Bɛnzulo Nyamenle bɔbɔ.
Bie mɔ sonle awozonle;
Bie mɔ noko sonle Siza.
Nwane a bɔ bɛ kɔkɔ a?
Nwane a ka kenle ne a?
“Awulae, mewɔ ’ke soa me.
Mebabɔ kenle ne nolo.
(Nliezo)
3. Ɛtane ɛyɛlɛ ɛzo.
Bɛlɛvolɛma di nyane.
Bɛlɛkpondɛ nɔhalɛ ne
Amaa bɛanyia anzondwolɛ.
Nwane a kyekye bɛ rɛle?
Nwane a kilehile bɛ?
“Awulae, mewɔ ’ke soa me
Na mebahilehile bɛ.
(NLIEZO)
O, ɔle enililɛ kpole.
Mewɔ ɛke! Soa me.”
(Eza nea Edw. 10:4; Yiz. 9:4.)
^ ***sn edwɛne 34 Yɛbade Wɔ Duma Nwo***
Edwɛne 34
Yɛbade Wɔ Duma Nwo
(Ayezaya 43:10-12)
1. O Tumivolɛ, Gyihova Nyamenle,
Ɛlɛ tumi yɛɛ wɔ ndenle tenrɛ.
Nrɛlɛbɛ nee ɛlɔlɛ vi wɔ ɛkɛ.
Ɛdi Belemgbunli wɔ anwuma.
Yɛ nye die kɛ yɛbazonle wɔ dahuu;
Yɛaha wɔ edwɛkɛ ne yɛahile.
(Nliezo)
2. Yɛha yɛbɔ nu wɔ ɛzonlenlɛ nu.
Ɛlɔlɛ nee koyɛlɛ wɔ yɛ nu.
Nɔhalɛ ne mɔɔ yɛkile menli la
Maa yɛdi fɛlɛko yɛkanvo wɔ.
Wɔ duma ne, wɔva wɔdo yɛ nwo zo.
Yɛdayɛ noko yɛbade nwolɛ.
(NLIEZO)
Wɔlo yɛ wɔyɛ yɛ Alasevolɛ.
Wɔ duma ne, yɛbade nwo dahuu!
(Eza nea Mɛla 32:4; Edw. 43:3; Dan. 2:20, 21.)
^ ***sn edwɛne 29 Fa Nɔhalɛlilɛ Dua***
Edwɛne 29
Fa Nɔhalɛlilɛ Dua
(Edwɛndolɛ 26)
1. Bua me ndɛne, Gyihova Nyamenle;
Me rɛle wɔ wɔ nu yɛɛ medi nɔhalɛ.
Neɛnlea me nu, na sɔ me diedi nea.
Boa maa me nwo ɛde, na kɔ zo yila me.
(Nliezo)
2. Adalɛma nee amumuyɛma,
Me nee bɛ ɛnrɛdu yɛɛ menrɛbikye bɛ.
Mmatia me ɛboka ɛtanema;
Mmafa me ɛboka bɛ nwo ɛsɛkye bɛ.
(Nliezo)
3. Mekulo wɔ sua nu ɛdɛnlanlɛ.
Wɔ ’zonlenlɛ nwo te, menrɛvi nwo ɛlɛ.
Mebaha mɔɔ wɔyɛ la meahile
Na meado edwɛne meaye wɔ ayɛlɛ.
(NLIEZO)
Na me ɛdeɛ, Mevua metafe zo,
mebali nɔhalɛ, Meahɔdwu awieleɛ.
(Eza nea Edw. 25:2.)
^ ***sn edwɛne 31 Yɛle Gyihova Alasevolɛ!***
Edwɛne 31
Yɛle Gyihova Alasevolɛ!
(Ayezaya 43:10-12)
1. Menli sonle abɔdeɛ,
Noko bɛnze Gyihova.
Ɔle Tumivolɛ.
Ɔka nɔhalɛ.
Nyamenle mɔɔ ɛha la
Ɛnze kenlebie ’dwɛkɛ.
Mɔɔ bɛka la ɛnyɛ nɔhalɛ.
Bɛle adalɛ nyamenle.
(NLIEZO)
Yɛle Alasevolɛ.
Yɛtendɛ a yɛnzulo.
Yɛ Nyamenle ne ka nɔhalɛ.
Ye ngapezo bape zo.
2. Yɛbɔ ye duma dahuu;
Yɛdi ɔ nwo daselɛ.
Yɛka edwɛkpa ne
Yɛkile menli.
Bie mɔ die nɔhalɛ ne
Na bɛnyia bɛ fanwodi.
Saa bɛ nwo yɛ se sunsum nu a,
Yɛ nee bɛ bɔ nu yeyɛ ye.
(Nliezo)
3. Yɛ daselɛlilɛ ne
Te Nyamenle duma nwo.
Ɔbɔ mɔɔ sɛkye ye
Duma la kɔkɔ.
Nyamenle fa menli mɔɔ
Nu bɛ nwo ɛtane kyɛ.
Daselɛlilɛ maa yɛ nye die.
Yɛnyia ngoane anyelazo.
(Nliezo)
(Eza nea Aye. 37:19; 55:11; Yiz. 3:19.)
^ ***sn edwɛne 47 Bɔ Edwɛkpa Ne Nolo***
Edwɛne 47
Bɔ Edwɛkpa Ne Nolo
(Yekile 14:6, 7)
1. Dɛba ne nɔhalɛ ne azo hedale.
Kɛkala bɛla Abozonli ne ali.
Gyihova anwunvɔnezelɛ ne ati
Ɔnwunle alesama nyanelilɛ ne.
Ɔhanle kɛ Gyisɛs’ bali Belemgbunli;
Arane ne rale Nyamenle mekɛ nloa.
Ɔliele eku ekyi ne atɔfolɛ
Ɔvale ye ɔmanle ɔ Ra kokye ne.
2. Ɛnee menli ze kɛ yɛbali daselɛ.
Kɛkala Gyihova kulo kɛ menli te.
Ye anwumabɔvolɛma boka yɛ nwo.
Bɛboa bɛmaa yɛbɔ nɔhalɛ ne nolo.
Ɛnɛ, bɛli yɛ eni bɛmaa yɛ gyima
Kɛ yɛde ye duma ne anwo; yɛhanvo ye.
Ɔyɛ yɛ fɛ kɛ yɛle Alasevolɛ.
Yɛbɔ dahuu ngoane edwɛkpa ne nolo.
(Eza nea Mak. 4:11; Gyi. 5:31; 1 Kɔl. 2:1, 7.)
^ ***sn edwɛne 28 Edwɛne Fofolɛ Ne***
Edwɛne 28
Edwɛne Fofolɛ Ne
(Edwɛndolɛ 98)
1. To edwɛne maa Nyamenle na fa kanvo ye.
Bɔ mɔɔ yeyɛ nee mɔɔ Ɔbayɛ la nolo.
Kanvo Nyamenle, Konimlilɛ Nyamenle ne.
Wɔ ndɛnebualɛ nu, Ye ndenle tenrɛ fɔɔnwo.
(Nliezo)
2. Fa anyelielɛ To edwɛne fofolɛ ne.
Yɛ Belemgbunli ne, Di ye eni dahuu.
Nyamenle menli, Bɛdo edwɛne bɛmaa ye.
Bɛva sanwule nee Getaa bɛhanvo ye.
(Nliezo)
3. Maa nyevile nee Mɔɔ wɔ nu ɛdo edwɛne.
Azudenle ne mɔ, Bɛhanvo Nyamenle.
Azɛlɛ muala Nee awoka mɔɔ wɔ zo la,
Bɛbɔ nu na bɛye Nyamenle ayɛlɛ.
(NLIEZO)
To ’dwɛne!
Fofolɛ ne kpole!
To ’dwɛne!
Maa Belemgbunli ne.
(Eza nea Edw. 96:1; 149:1; Aye. 42:10.)
^ ***sn edwɛne 45 Kɔ Ɛ Nyunlu!***
Edwɛne 45
Kɔ Ɛ Nyunlu!
(Hibuluma 6:1)
1. Kɔ ɛ nyunlu na nyi nyia anyuhɔlɛ!
Nyamenle kulo kɛ yɛkɔ yɛ nyunlu dahuu.
Yɛ daselɛlilɛ gyima ne kpalɛ;
Nyamenle bayila wɔ.
Gyisɛs’ yɛle zɛhae gyima ne.
Yɛ muala yɛbahola bie yɛ.
Gyinla kpundii na Nyamenle baboa wɔ.
Kulo tenleneyɛlɛ.
2. Kɔ ɛ nyunlu na nyia akɛnrazilɛ!
Kpɔsa bɔ ngoanelielɛ edwɛkpa ne nolo.
Kanvo Gyihova, yɛ Belemgbunli ne,
Awuke biala anu.
Saa menli nwunlonwunla wɔ a,
Mmasia ɛ nzi, bɔ ye nolo kɛ
Nyamenle Tumililɛ ɛbɔ ɔ bo.
Ka edwɛkɛ ne dahuu.
3. Kɔ ɛ nyunlu, sia kɔkpɔla bɛ bieko.
Gyima ne le kpole, ɔti nyia anyuhɔlɛ.
Sɛlɛ sunsum nwuanzanwuanza ne moalɛ
Na fa anyelielɛ yɛ.
Kulo menli mɔɔ kɛdie wɔ la.
Ɛ nee bɛ ɛhɔ zo ɛzukoa.
Boa bɛ muala maa bɛnyia anyuhɔlɛ.
Maa nɔhalɛ ne ɛda.
(Eza nea Fel. 1:27; 3:16; Hib. 10:39.)
^ ***km 8/11 m. 4-5 Ɛbahola Wɔahɔ “Masidonea” Ɔ?***
Ɛbahola Wɔahɔ “Masidonea” Ɔ?
1 Kɛyɛ ɛvolɛ 49 Y.M., ɛzoanvolɛ Pɔɔlo vile Anteɔko mɔɔ wɔ Selea la na ɔdule ye edwɛkpatɛlɛvolɛ adenle mɔɔ tɔ zo nwiɔ la. Ɛnee ye bodane a le kɛ ɔkakpɔla Ɛfɛsɛse yɛɛ azuamgbole mɔɔ ɛha wɔ Ehyea Ekyi la. Noko akee, ɔnwunle ɛnyelɛzodeɛnwunlɛ kɛ bɛlɛto ɛsalɛ bɛavɛlɛ ye kɛ ‘ɔrɛla Masidonea’ emomu. Pɔɔlo nee ɔ gɔnwo mɔ vale anyelielɛ kponlenle zolɛ na bɛnyianle nwolɛ adenle bɛdele asafo mɔɔ lumua la wɔ zɔhane maanzinli ne anu. (Gyi. 16:9, 10; 17:1, 2, 4) Ɛnɛ, Ghana azɛlɛsinli ne ɛleka bie mɔ hyia menli dɔɔnwo mɔɔ babu bɛyɔba ne la anwo kpalɛ. (Mat. 9:37, 38) Ɛbahola wɔaboa ɔ?
2 Bie a ɛkulo kɛ ɛyɛ edwɛkpatɛlɛvolɛ kɛ Pɔɔlo la noko ɛtɛsuzule nwolɛ kpalɛ kɛ ɛkɔ wɔazonle ɛleka mɔɔ moalɛ kpole nwo hyia la. Kɛ neazo la, bie a ɛnrɛhola ɛnrɛhɔ Mediema Mrenya Mɔɔ Bɛtɛgyale Baebolo Sukulu ne bie. Bie a ɛtɛsuzule nwolɛ kɛ ɛkɔ ɛleka mɔɔ bɛhyia moalɛ kpole nwo la, ɔluakɛ ɛsulo kɛ ɛnrɛhola ɛnrɛdɛnla ɛleka mɔɔ bie a gyima ɛnle ɛkɛ anzɛɛ bɛka aneɛ gyɛne la ati. Noko akee, saa ɛfa asɔneyɛlɛ ɛsuzu nwo a, ɛbanwu kɛ ɔnle kɛ ɛmaa ninyɛne ɛhye mɔ si wɔ adenle kɛ ɛbahɔ ɛleka mɔɔ bɛhyia moalɛ la.
3 Asoo Ndetelɛ Titile Nwo Hyia? Duzu a boale Pɔɔlo nee ɔ gɔnwo mɔ manle bɛholale bɛyɛle gyima ne a? Bɛvale bɛ nwo bɛdole Gyihova nee ye sunsum nwuanzanwuanza ne anwo zo. (2 Kɔl. 3:1-5) Ɛhye ati, saa wɔ gyinlabelɛ ɛnrɛmaa ɛnrɛnyia ndetelɛ titile a, ɛbahola wɔaha edwɛkɛ ne wɔ ɛleka mɔɔ moalɛ kpole nwo hyia la wɔamaa yeayɛ boɛ. Kakye noko kɛ, ɛlɛkɔ zo wɔanyia ndetelɛ wɔ Teokelase Ɛzonlenlɛ Sukulu nee Ɛzonlenlɛ Nyianu ne anu, na ɛleka biala mɔɔ ɛbazonle la, ɛhye bayɛ moalɛ amaa wɔ. Saa ɔgyi ɛ nye zo noko kɛ ɛbahɔ Mediema Mrenya Mɔɔ Bɛtɛgyale Baebolo Sukulu anzɛɛ sukulu mɔɔ le kɛ ɛhye la bie a, ɛkɔ ɛleka bie na ɛnwu kɛzi gyima ne de la a ɔbaboa wɔ yeamaa wɔanyia anwubielɛ kpalɛ mɔɔ saa nzinlii bɛmaa wɔ ndetelɛ bieko a ɛbava wɔali gyima la.
4 Mgbanyima: Menli mɔɔ bɛnyi wɔ sunsum nu mɔɔ bɛyɛ mgbanyinli na bɛte kpɔkɛ la bahola aboa kpole wɔ ɛleka mɔɔ bɛhyia moalɛ la. Wɔvi gyima nu wɔra sua nu ɔ? Menli mɔɔ siane dwu a bɛmaa bɛ ezukoa ekyi bɔbɔ la kola nea zo boɛ wɔ ɛleka mɔɔ ninyɛne awolɛ ɛnyɛ se kɛ ɛleka mɔɔ ɛnee bɛde la.
5 Adiema nrenya bie mɔɔ vi maanle mɔɔ bɛka Nrelenza wɔ nu, mɔɔ ɛvi gyima nu ɛra sua nu na ɔle asafo nu kpanyinli nee adekpakyelɛnli la hɔle Asia nyiakɛ adɔleɛ ɛleka bie mɔɔ menli ta kɔ ɛkɛ ne akpɔsa la kɛ ɔkaboa ekpunli bie mɔɔ bɛka Nrelenza mɔɔ nolobɔlɛma ngɔnla a wɔ nu la. Ekpunli ne lile nyɛvolɛ 30,000 mɔɔ wɔ ɛkɛ la daselɛ. Wɔ ɛvolɛ nwiɔ anu ɛnee menli 50 a kɔ debiezukoalɛ wɔ ɛkɛ a. Adiema ne hɛlɛle kɛ: “Ɛke mɔɔ membale la ɛmaa me nye ɛlie ɛdɛla mekɛ biala. Mekɛ ɛnrɛmaa mɛnrɛhola menrɛha nuhua ekyi bɔbɔ!”
6 Mediema Mraalɛ Mɔɔ Bɛtɛgyale La: Gyihova ɛva mediema mraalɛ ɛli gyima wɔ adenle dɔɔnwo azo yemaa bɛdɛlɛ edwɛkpa ne anu wɔ ɛleka ngakyile mɔɔ moalɛ kpole nwo hyia la. (Edw. 68:11) Ɛnee adiema raalɛ kakula ko kulo kɛ ɔtɛlɛ ye ɛzonlenlɛ gyima ne anu wɔ maanle gyɛne nu, noko ɛnee ɔ nwo banebɔlɛ gyegye ye awovolɛ. Yemɔti ɔkpondɛle ɛleka mɔɔ maanyɛlɛ nee ezukoa nwo ngyegyelɛ ɛnle la, ɔhɛlɛle ɔfese ne na ɔ sa hanle edwɛkɛ fɔɔnwo mɔɔ baboa ye la. Ɛvolɛ nsia mɔɔ ɔlile ye wɔ zɔhane maanle ne anu la ɔnyianle nyilalɛ dɔɔnwo. Ɔka kɛ: “Sua nu a anrɛɛ Baebolo ɛzukoalɛ ekyi bie a mebanyia adenle meayɛ a. Noko kɛmɔ ɛnee mɛlɛsonle wɔ ɛleka mɔɔ moalɛ kpole nwo hyia la ati ɔboale me ɔmanle menyɛle debiezukoalɛ dɔɔnwo na ɔmanle menwunle kɛzi bɛkilehile la kpalɛ.”
7 Mbusua: Saa ɛlɛ ngakula a, asoo ɛhye kile kɛ ɛnrɛhola ɛnrɛhɔ Ghana ɛleka fofolɛ kɛ ɛkadɛlɛ edwɛkpa ne anu? Abusua ko mɔɔ bɛlɛ ngakula nwiɔ, mɔɔ bɛli ɛvolɛ mɔtwɛ nee bulu la, yɛle kɛ bɛsɔ bɛanlea. Raalɛ ne hanle bɛ anwubielɛ ne anwo edwɛkɛ kɛ: “Yɛ nye ɛlie kɛ yɛholale yɛtetele yɛ mra ne mɔ wɔ ɛke la, ɔluakɛ ɛnee bɛkola bɛ nee adekpakyelɛma titile nee edwɛkpatɛlɛvolɛma tu. Yɛ ɛbɛlabɔlɛ ne ɛyɛ ahunlundwolɛ ɔluakɛ yɛzonlenle wɔ ɛleka mɔɔ moalɛ kpole nwo hyia la.”
8 Aneɛ Nwo Ngyegyelɛ: Asoo aneɛ gyɛne mɔɔ ɛbazukoa la gyegye wɔ la ati a ɛngulo kɛ ɛbahɔ maanle ne ɛleka gyɛne la? Bie a bɛhyia Belemgbunlililɛ nolobɔlɛma dɔɔnwo wɔ Ghana ɛke ɛleka bie mɔɔ menli mɔɔ te aneɛ mɔɔ ɛka la a wɔ ɛkɛ a. Saa ɛkɔ ɛleka ɛhye mɔɔ moalɛ kpole nwo hyia la a, ɛ nye balie na wɔanyia ahunlundwolɛ kpole. Kɛ neazo la, agyalɛma bie mɔɔ bɛka Nrelenza la hɔle maanle bie mɔɔ bɛka Spain aneɛ wɔ ɛkɛ mɔɔ menli mɔɔ ka Nrelenza la bie mɔ ɛhɔdɛnla ɛkɛ la. Mekɛ mɔɔ ɔfese ne manle bɛnwunle Nrelenza asafo dɔɔnwo mɔɔ hyia moalɛ wɔ ɛkɛ la, bɛyele nuhua ko na bɛhɔkpɔlale ye fane nwiɔ. Bɛziale bɛhɔle sua nu, bɛdele kakɛ mɔɔ bɛbɔ ye siane biala la azo, na bɛzieziele ezukoa wɔ ɛvolɛ ko anu. Mekɛ mɔɔ bɛnyianle nwolɛ kɛ bɛkɔ la, mediema mɔɔ wɔ ɛkɛ la manle bɛnyianle sua mɔɔ ye bolɛ ɛnyɛ se la.
9 Ɛbahola Wɔazia Wɔahɔ Ɔ? Ɛvile wɔ sua zo kolaa na wɔazukoa nɔhalɛ ne ɔ? Bie a bɛhyia bɛyɔba ne anwo gyimayɛvoma dɔɔnwo wɔ ɛleka mɔɔ ɛvi wɔ Ghana la. Asoo ɛbahola wɔazia wɔahɔ na wɔaboa? Bie a ɛlɛ ɛ nwo amra mɔɔ bɛbaboa wɔ bɛamaa wɔanyia gyima anzɛɛ ɛleka mɔɔ ɛbala la wɔ ɛkɛ. Bie a ɛ rɛle ɛtɛfile wɔ sua zo aneɛ ne. Bieko, menli dɔɔnwo anye balie Belemgbunlililɛ edwɛkɛ ne mɔɔ ɛbaha la anwo adɛla kɛ bɛbadie awie mɔɔ bɛbu ye kɛ ɔnvi ɛkɛ la.
10 Edwɛkɛ ɛhye anwo neazo a le nrenya bie mɔɔ vile Albania hɔdɛnlanle Italy kɛ awie mɔɔ ɛhɔdane bɛ la, ɔnyianle gyima na ɛnee ɔfa ezukoa ɔnwa ye abusua ne mɔɔ wɔ Albania la. Mekɛ mɔɔ ɔnwunle nɔhalɛ ne la, ɔbɔle ɔ bo kɛ ɔkile adekpakyelɛma titile ekpunli bie mɔɔ bɛvi Italy na bɛlɛkɔ ɛleka mɔɔ moalɛ kpole nwo hyia la Albania aneɛ ne. Adiema ne hɛlɛle kɛ: “Ɛnee bɛlɛkɔ azɛlɛsinli mɔɔ megyakyi ye ɛkɛ la anu. Ɛnee bɛnde aneɛ ne, noko bɛ nye die kɛ bɛkɛhɔ. Albania le me aneɛ yɛɛ nuhua a bɛtetele me a. Duzu a melɛyɛ wɔ Italy a?” Adiema ne bɔle kpɔkɛ kɛ ɔsia yeahɔ Albania na yeadɛlɛ edwɛkpa ne anu wɔ ɛkɛ. Ɔka kɛ: “Asoo menlu me nwo kɛ megyakyi gyima nee ezukoa wɔ Italy la? Kyɛkyɛ! Menyianle gyima kpalɛ wɔ Albania. Wɔ me afoa nu, gyima mɔɔ hyia kpalɛ na ɔfa anyelielɛ ɔba la a le kɛ ɛbava debie biala mɔɔ ɛlɛ la wɔazonle Gyihova!” Saa menli mɔɔ ɛva ɛvolɛ dɔɔnwo ɛdɛnla maanle ye ɛleka ngakyile la sia kɔ bɛ sua zo a bɛdabɛ noko bɛbanyia anwubielɛ ɛhye bie.
11 Kɛzi Bɛyɛ Ye La: Kolaa na Pɔɔlo ahɔ Masidonea la, ɔ nee ɔ gɔnwo mɔ yɛle kɛ bɛkɔ
^ ɛden. 1 (Ɛdi. 16:1-11) -2 Yezaa ara nrenya Kɔla mɔɔ vi Livaenli Kohate abusua ekpulike ne anu la dwazole Mosisi anwo zo. Menli nsa mɔɔ vi Wulubɛn abusua ekpunli ne anu, Yilayabe amra mrenya nwiɔ, Deetan nee Abaelam, yɛɛ Pilɛte ara nrenya Ɔɔn rabokale ye. Yizilayɛ mgbanyinli mɔɔ awie biala ze bɛ na menli ne a yɛle bɛ mgbanyinli la ɛya nwiɔ abulanlu noko rabokale bɛ nwo. 3 Na bɛzele bɛ kɛ, “Akee bɛyɛ bɛmaa yebo zolɛ! Ɛlɔne ne kɔsɔɔti le Ɛdɛnkɛma menli, yɛɛ Ɛdɛnkɛma nee yɛ muala lua. Duzu ati a bɛvo bɛdɛnla Ɛdɛnkɛma menli ne akɔme zo zɛhae a?” 4 Mɔɔ Mosisi dele ɛhye la, ɔbutule mutule nu, 5 ɔhanle ɔhilele Kɔla nee ɔ sa zo ne mɔ kɛ, “Ɛhyema nwonlomɔ Ɛdɛnkɛma bahile yɛ sonla holɛ ko mɔɔ le ye ɛdeɛ, na ɔle nwuanzanwuanza, na ɔkɛmaa ye adenle kɛ ɔbikye ye la; mɔɔ ɔdaye ɔkɛye ye la babikye ye. 6, 7 Ɛhyema nwonlomɔ ɛ nee ɛ sa zo ne mɔ bɛva ahyɛnze mɔɔ bɛfa bɛkpu ɛyɛlɛ la, bɛva senle bɛgua nu, bɛva ɛyɛlɛ bɛgua nu na bɛva bɛhɔ Ɛdɛnkɛma anyunlu. Na mɔɔ Ɛdɛnkɛma kɛnlea nu kɛye ye la, yemɔ a ɔle nwuanzanwuanza a. Bɛmɛ Livaema, akee bɛyɛ bɛmaa yebo zolɛ!” 8 Mosisi hɔle zolɛ dendɛle hilele Kɔla kɛ, “Bɛmɛ Livaema, bɛdie! 9 Bɛdwenle kɛ ɔle debie ekyi kɛ Yizilayɛ Nyamenle ne ɛye bɛ wɔ ɛlɔne ne avinli ɛzie ahane, amaa bɛahola bɛabikye ye, bɛayɛ bɛ gyima wɔ Ɛdɛnkɛma Ndanlɛ Sua ne anu, na bɛayɛ gyima bɛamaa ɛlɔne ne na bɛazonle bɛ ɔ? 10 Yemaa bɛ nee Livaema mɔɔ ɛha la kɔsɔɔti ɛnyia adenle ɛbikye ye, na kɛkala eza bɛlɛpele kɛ bɛkɛnyia sɛlɛvolɛlilɛ gyima ne ɔ? 11 Saa bɛtendɛ bɛtia Aalɔn a, ɛnee Ɛdɛnkɛma a ɛ nee ɛ sa zo ne mɔ ɛlɛko atia ye a. Na nwane a le Aalɔn, na bɛadendɛ bɛatia ye.”
^ ɛden. 4 (Ɛdi. 16:1-50) -2 Yezaa ara nrenya Kɔla mɔɔ vi Livaenli Kohate abusua ekpulike ne anu la dwazole Mosisi anwo zo. Menli nsa mɔɔ vi Wulubɛn abusua ekpunli ne anu, Yilayabe amra mrenya nwiɔ, Deetan nee Abaelam, yɛɛ Pilɛte ara nrenya Ɔɔn rabokale ye. Yizilayɛ mgbanyinli mɔɔ awie biala ze bɛ na menli ne a yɛle bɛ mgbanyinli la ɛya nwiɔ abulanlu noko rabokale bɛ nwo. 3 Na bɛzele bɛ kɛ, “Akee bɛyɛ bɛmaa yebo zolɛ! Ɛlɔne ne kɔsɔɔti le Ɛdɛnkɛma menli, yɛɛ Ɛdɛnkɛma nee yɛ muala lua. Duzu ati a bɛvo bɛdɛnla Ɛdɛnkɛma menli ne akɔme zo zɛhae a?” 4 Mɔɔ Mosisi dele ɛhye la, ɔbutule mutule nu, 5 ɔhanle ɔhilele Kɔla nee ɔ sa zo ne mɔ kɛ, “Ɛhyema nwonlomɔ Ɛdɛnkɛma bahile yɛ sonla holɛ ko mɔɔ le ye ɛdeɛ, na ɔle nwuanzanwuanza, na ɔkɛmaa ye adenle kɛ ɔbikye ye la; mɔɔ ɔdaye ɔkɛye ye la babikye ye. 6, 7 Ɛhyema nwonlomɔ ɛ nee ɛ sa zo ne mɔ bɛva ahyɛnze mɔɔ bɛfa bɛkpu ɛyɛlɛ la, bɛva senle bɛgua nu, bɛva ɛyɛlɛ bɛgua nu na bɛva bɛhɔ Ɛdɛnkɛma anyunlu. Na mɔɔ Ɛdɛnkɛma kɛnlea nu kɛye ye la, yemɔ a ɔle nwuanzanwuanza a. Bɛmɛ Livaema, akee bɛyɛ bɛmaa yebo zolɛ!” 8 Mosisi hɔle zolɛ dendɛle hilele Kɔla kɛ, “Bɛmɛ Livaema, bɛdie! 9 Bɛdwenle kɛ ɔle debie ekyi kɛ Yizilayɛ Nyamenle ne ɛye bɛ wɔ ɛlɔne ne avinli ɛzie ahane, amaa bɛahola bɛabikye ye, bɛayɛ bɛ gyima wɔ Ɛdɛnkɛma Ndanlɛ Sua ne anu, na bɛayɛ gyima bɛamaa ɛlɔne ne na bɛazonle bɛ ɔ? 10 Yemaa bɛ nee Livaema mɔɔ ɛha la kɔsɔɔti ɛnyia adenle ɛbikye ye, na kɛkala eza bɛlɛpele kɛ bɛkɛnyia sɛlɛvolɛlilɛ gyima ne ɔ? 11 Saa bɛtendɛ bɛtia Aalɔn a, ɛnee Ɛdɛnkɛma a ɛ nee ɛ sa zo ne mɔ ɛlɛko atia ye a. Na nwane a le Aalɔn, na bɛadendɛ bɛatia ye.” 12 Akee Mosisi zoanle manle bɛhɔvɛlɛle Deetan nee Abaelam, na bɛzele kɛ, “Yɛnrɛra! 13 Ɛ kunlu ɛtɛdwole ɔ, kɛ wɔva yɛ wɔvi Yigyibiti azɛlɛ ne mɔɔ kye aleɛ la azo, wɔragua yɛ fienemgbole nwenle ye azo kɛ ɛku yɛ? Eza ɛkulo kɛ ɛfo ɛtɛnla yɛ kɔme zo ɔ? 14 Ɛtɛfale yɛ ɛtɛbale azɛlɛ biala mɔɔ kye aleɛ la azo, yɛɛ ɛtɛmanle yɛ egyinli nee vanye egyinli biala kɛ yɛ ti anwo yɛ ɛdeɛ ɔ. Ndaneani yɛɛ ɛlɛyɛ yɛ a. Yɛnrɛra ɛnɛ, yɛnrɛra ɛhyema!” 15 Mosisi vale ɛya kpole na ɔhanle ɔhilele Ɛdɛnkɛma kɛ, “Mmadie azubɔdeɛ biala mɔɔ menli ɛhye mɔ kɛva kɛra la. Metɛfonle bɛ nuhua biala, yɛɛ metɛfale bɛ asoaso ne mɔ ko bɔbɔ.” 16 Mosisi hanle hilele Kɔla kɛ, “Ɛhyema fa ɛ sa zo ne mɔ finde Ɛdɛnkɛma anyunlu; Aalɔn noko bara. 17 Awie biala ɛva ye ɛyɛlɛkpunlɛ kyɛnze ne, ɔva ɛyɛlɛ ɔgua nu na ɔva ɔrɛla Ɛdɛnkɛma anyunlu ɛke, bɛdabɛ menli ɛya nwiɔ abulanlu ne, ɛdawɔ, yɛɛ Aalɔn.” 18 Yemɔti awie biala vale ye ɛyɛlɛkpunlɛ kyɛnze ne, ɔvale senle ɔguale nu, ɔvale ɛyɛlɛ ɔguale nu na ɔragyinlanle Mosisi nee Aalɔn anwo ɛkɛ wɔ Ɛdɛnkɛma Ndanlɛ Sua ne anlenkɛ ne anloa. 19 Kɔla boɔboale menli ne kɔsɔɔti anloa na bɛragyinlanle Ɛdɛnkɛma Ndanlɛ Sua ne anlenkɛ ne anloa, bɛ nye kpɔnla Mosisi nee Aalɔn anyunlu. Na arɛlevilɛ nu, Ɛdɛnkɛma anyunlunyia ne dale menli ne kɔsɔɔti anwo zo, 20 na Ɛdɛnkɛma zele Mosisi nee Aalɔn kɛ, 21 “Bɛhwe bɛ nwo bɛvi menli ɛhye mɔ avinli, na mesɛkye bɛ kɛkala.” 22 Na Mosisi nee Aalɔn dule guale mutule nu na bɛhanle kɛ, “O Nyamenle, menli kɔsɔɔti bɛ Nyamenle, na saa sonla ko yɛ ɛtane a, ɛnee ɔwɔ kɛ ɛfa ɛlɔne ne anwo ɛya ɔ?” 23 Ɛdɛnkɛma zele Mosisi kɛ, 24 “Ka kile menli ne kɛ bɛhwe bɛ nwo bɛvi Kɔla, Deetan, yɛɛ Abaelam ndanlɛ azua ne mɔ anwo.” 25 Na Yizilayɛ mgbanyima ne mɔ hɔzɔhonle Mosisi wɔ Deetan nee Abaelam ɛkɛ. 26 Ɔhanle ɔhilele menli ne kɛ, “Mebodo bɛ, bɛhwe bɛ nwo bɛvi amumuyɛma ɛhye mɔ ndanlɛ azua ne mɔ anwo, yɛɛ bɛmmafa bɛ sa bɛka bɛ debie biala, anrɛɛ bɛkɛva bɛ bɛkɛfonla, bɛkɛbɔ bɛ bo zo wɔ bɛ ɛtane ne mɔ ati.” 27 Yemɔti bɛvile Kɔla, Deetan, yɛɛ Abaelam ndanlɛ azua ne mɔ anwo. Ɛnee Deetan nee Abaelam nee bɛ mraalɛ nee bɛ mra ɛvinde na bɛgyigyi bɛ ndanlɛ azua ne nlenkɛ ne mɔ anloa. 28 Mosisi hanle hilele menli ne kɛ, “Ɛhye bamaa bɛanwu kɛ Ɛdɛnkɛma yɛɛ ɛzoa me kɛ membanyɛ gyima ɛhye mɔ a, na tɛ medame me tumi zo ɔ. 29 Saa menli ɛhye mɔ wu bɛ ti anwo ewule, anzɛɛ bɛ nwo to bɛ, kɛmɔ awie biala anwo to ye na ɔwu la a, ɛnee tɛ Ɛdɛnkɛma a ɛzoa me a. 30 Na saa Ɛdɛnkɛma yɛ debie ɛzulolɛ kpole bie mɔɔ bɛtɛtele bie ɛlɛ, na saa azɛlɛ kpakye, me bɛ nee bɛ nwo ninyɛne, na bɛdwu Ɛbolɔ anyewɔzo a, yɛɛ bɛbanwu kɛ menli ɛhye mɔ ɛkpo Ɛdɛnkɛma a.” 31 Mɔɔ ɔwiele edwɛkɛ ne ka ala la, azɛlɛ ne mɔɔ Deetan nee Abaelam gyi zolɛ la kpakyele nwiɔ 32 na ɔmenle bɛ nee bɛ mbusuafoɔ, nee Kɔla asa azo ne mɔ nee bɛ nwo ninyɛne kɔsɔɔti. 33 Yemɔti bɛ nee bɛ nwo ninyɛne kɔsɔɔti hɔle Ɛbolɔ anyewɔzo. Azɛlɛ ne hedale bɛ nwo zo na bɛ bo zo minlinle. 34 Yizilayɛma kɔsɔɔti mɔɔ wɔ ɛkɛ na bɛdele menli ne ɛdeɛdeanlɛ ne la nriandile, na bɛhanle kɛ, “Angɔ a angɔ o! Anrɛɛ azɛlɛ ne kɛme yɛdayɛ noko o!” 35 Akee Ɛdɛnkɛma manle senle vi anwuma rayelale menli ɛya nwiɔ abulanlu ne mɔɔ ɛva ɛyɛlɛ ne ɛra babɔ ɛyɛlɛ azu ne la. 36 Akee Ɛdnkɛma zele Mosisi kɛ, 37 “Ka kile Sɛlɛvolɛ Aalɔn ara nrenya Ɛlieza kɛ ɔyeye kɔbele ɛyɛlɛkpunlɛ ahyɛnze ne mɔ ɔvi menli mɔɔ ɛyela la avinli na ɔkpokpo nuhua nzonle ne ɔgua ɛleka bie, ɔboalekɛ ɛyɛlɛkpunlɛ ahyɛnze ne mɔ le nwuanzanwuanza. 38 Mekɛ mɔɔ bɛ nee bɛ hɔle Ɛdɛnkɛma azukponle ne anwo la yɛɛ bɛyɛle nwuanzanwuanza a. Yemɔti fa menli ɛhye mɔ mɔɔ bɛhunle bɛ wɔ bɛ ɛtane ti la ɛyɛlɛkpunlɛ ahyɛnze ne mɔ, bolo bɛ ndɛtɛlɛ ndɛtɛlɛ na bɛava bɛaheda azukponle ne azo. Ɛhye bayɛ kɔkɔbɔlɛ amaa Yizilayɛma.” 39 Yemɔti Sɛlɛvolɛ Ɛlieza vale ɛyɛlɛkpunlɛ ahyɛnze ne mɔ bolole bɛ ndɛtɛlɛ ndɛtɛlɛ yɛɛ bɛfa bɛkeda azukponle ne azo a. 40 Ɛhye yɛle kɔkɔbɔlɛ manle Yizilayɛma kɛ, ɔnle kɛ awie biala mɔɔ ɛnle Aalɔn abo zo sonla la ba azukponle ne anwo bayela ɛyɛlɛ maa Ɛdɛnkɛma, anrɛɛ bɛkɛzɛkye ye kɛ bɛzɛkyele Kɔla nee ye menli ne la. Ɛlieza yɛle ɛhye mɔ amuala, kɛmɔ Ɛdɛnkɛma luale Mosisi anwo zo zele ye la. 41 Aleɛ hyenle bieko la, menli ne kɔsɔɔti dendɛle tiale Mosisi nee Aalɔn hanle kɛ, “Bɛhu Ɛdɛnkɛma menli ne bie mɔ.” 42 Mɔɔ bɛ kɔsɔɔti bɛyiale nu kɛ bɛko bɛatia Mosisi nee Aalɔn la, bɛdole bɛ nye wɔ Ɛdɛnkɛma Ndanlɛ Sua ne anwo, na bɛnwunle kɛ amungu ne ɛheda zolɛ na Ɛdɛnkɛma anyunlunyia ne ɛlɛta. 43 Mosisi nee Aalɔn hɔgyinlanle Ndanlɛ Sua ne anyunlu, 44 na Ɛdɛnkɛma zele Mosisi kɛ, 45 “Ɛvi menli ɛhye mɔ avinli twe ɛ nwo, na mesɛkye bɛ wɔ ɛleka mɔɔ bɛgyi ala la!” Bɛ mu nwiɔ bɛdule bɛguale mutule nu, 46 na Mosisi hanle hilele Aalɔn kɛ, “Fa wɔ ɛyɛlɛkpunlɛ kyɛnze ne, fa senle wɔ azukponle ne azo gua nuhua, na fa ɛyɛlɛ gua senle ne anu. Akee ka ɛ nwo ndɛndɛ fa kɔ menli ne anwo lɔ na kɛyɛ mgbɔdalɛ nzɛlɛlɛ maa bɛ. Maa ɔyɛ ndɛ! Ɛdɛnkɛma ɛya ne ɛdwu aze, yɛɛ ewulenzane ɛbɔ ɔ bo.” 47 Aalɔn yɛle tieyɛ, ɔvale ye ɛyɛlɛkpunlɛ kyɛnze ne na ɔnriandile ɔhɔle ɛlɔne ne avinli. Mɔɔ ɔnwunle kɛ ewulenzane ne ɛbɔ ɔ bo dɛbadɛba la, ɔvale ɛyɛlɛ ɔguale senle ne anu na ɔyɛle mgbɔdalɛ nzɛlɛlɛ ɔmanle menli ne. 48 Ɔgyinlanle anyewɔzoamra nee avunli ne mɔ avinli, na ɛhye zile ewulenzane ne aze. 49 Menli mɔɔ wule la dodo le apenle ngoko bulu nee nna, ɛya nsuu. Menli mɔɔ wule Kɔla atuadelɛma ne anu la ɛmboka nwo. 50 Mɔɔ ewulenzane ne gyakyile la, Aalɔn ziale hɔle Mosisi anwo lɔ wɔ Ndanlɛ Sua ne anlenkɛ ne anloa.
^ ɛden. 2 (Mak. 15:1-15) Nwonlomɔ mangyee ne ala, sɛlɛvolɛ mgbanyinli ne mɔ yiale Dwuu mgbanyima ne, mɛla kilehilevolɛma ne, yɛɛ ayiama ne mɔ amuala na ndɛndɛ ne ala bɛvale adwenle. Bɛguale Gyisɛse nwɔnzɔnwɔnzɔ na bɛvale ye bɛhɔmanle Wulomu Amɛnlado Paelɛte. 2 Na Paelɛte bizale ye kɛ, “Wɔmɔ a ɛle Dwuuma belemgbunli ne la ɔ?” Gyisɛse buale kɛ, “Ɔdaye ne ala a wɔha la.” 3 Sɛlɛvolɛ mgbanyinli ne mɔ doɔdoanle Gyisɛse dɔɔnwo kpalɛ, 4 yemɔti Paelɛte bizale ye bieko kɛ, “Ɛnrɛbua nwolɛ bie ɔ? Tie edwɛkɛ dɔɔnwo mɔɔ bɛlɛkeha bɛagua ɛ nwo zo la!” 5 Noko Gyisɛse andɛ ɔ nloa anu, na ɔyɛle Paelɛte azibɛnwo. 6 Saa Akpabɛnwo Ɛvoyia ne dwu zo a, Paelɛte ye pilizanli ko mɔɔ menli ne kɛbiza la maa bɛ. 7 Mekɛ ne anu ɛnee nrenya bie mɔɔ bɛfɛlɛ ye Balabase, mɔɔ nee maamɔvoma bie yɛle adwenle na bɛhonle bɛtiale arane, bɛhunle menli la la efiade. 8 Mɔɔ menli ne yiale la, bɛzɛlɛle Paelɛte kɛ ɔyɛ mɔɔ ɛvoyia ne dwu a ɔyɛ la ɔmaa bɛ. 9 Na ɔbizale bɛ kɛ, “Menye Dwuuma belemgbunli ne memaa bɛ ɔ?” 10 Paelɛte ze kɛ ɛkpɔlɛ ti a sɛlɛvolɛ mgbanyinli ne mɔ ɛva Gyisɛse ɛrɛlɛ ye a. 11 Sɛlɛvolɛ mgbanyinli ne mɔ lile wulale menli dɔɔnwo ne kɛ bɛbiza Paelɛte bɛmaa ɔye Balabase ɔmaa bɛ. 12 Paelɛte bizale menli ne kɛ, “Ɛnee duzu a bɛkpondɛ kɛ meyɛ sonla ye mɔɔ bɛfɛlɛ ye Dwuuma belemgbunli la a?” 13 Bɛdeɛdeanle nu bɛhanle kɛ, “Bɔ ye meanubaka nu!” 14 Paelɛte bizale bɛ kɛ, “Duzu ɛtane a yeyɛ a?” Na bɛdeɛdeanle nu mgbole kɛ, “Bɔ ye meanubaka nu!” 15 Paelɛte nyianle adwenle kɛ ɔyɛ mɔɔ menli dɔɔnwo ne kpondɛ la. Yemɔti ɔyele Balabase ɔmanle bɛ. Na akee ɔmanle bɛbilale Gyisɛse empele, na ɔvale ye ɔwulale sogyama ne mɔ asa anu kɛ bɛhɔbɔ ye meanubaka nu.


c: text/html

text:
Yewu a, Ɛhe na Yɛkɔ?
Nea Bible ka
Bible ka sɛ: “Ateasefo nim sɛ wobewuwu; awufo de, wonnim biribiara, na wonni akatua biara bio, efisɛ nnipa nkae wɔn bio.” (Ɔsɛnkafo 9:5; Dwom 146:4) Enti sɛ yɛwu a, yɛnni baabiara bio. Obi a wawu ntumi nnwen, ontumi nkeka ne ho, na onni atenka biara.
“Dɔte mu na wobɛsan akɔ”
Bere a Onyankopɔn ne Adam, onipa a odi kan, no rekasa no, ɔkyerɛɛ baabi a yewu a, yɛkɔ. Adam asoɔden nti, Onyankopɔn ka kyerɛɛ no sɛ: “Woyɛ dɔte na dɔte mu na wobɛsan akɔ.” (Genesis 3:19) Onyankopɔn de “fam dɔte” na ɛbɔɔ Adam. Onyankopɔn nnya mmɔɔ Adam no, na Adam nni baabiara. (Genesis 2:7) Enti bere a Adam wui no, ɔsan kɔɔ dɔte mu, na na onni baabiara bio.
Ɛnnɛ nso sɛ obi wu a, ade koro no ara na ɛba no so. Bible kaa asɛm bi faa nnipa ne mmoa ho sɛ: “Wɔn nyinaa fi dɔte mu, na wɔn nyinaa san kɔ dɔte mu.”
Sɛ yewu a, ɛnkyerɛ sɛ anidaso nyinaa asa
Bible ka owu ho asɛm a, ɛtaa de toto nna ho. (Dwom 13:3; Yohane 11:11-14; Asomafo Nnwuma 7:60) Sɛ biribi rekɔ so a, obi a wada hatee nte ho biribiara. Saa ara nso na obi a wawu te. Nanso Bible kyerɛ sɛ, sɛnea obi da a yetumi nyan no no, Onyankopɔn nso betumi anyan obi a wawu aba nkwa mu bio. (Hiob 14:13-15) Wɔn a Onyankopɔn abɔ ne tirim sɛ obenyan wɔn afi owu mu no, anidaso wɔ hɔ ma wɔn.

robotstxt: allowed

filter: keep